title: Resinsje: "Sjen yn it tsjuster is rûke, fiele en hearre"

maintext:
Ljouwert-Fryslân is Kulturele Haadstêd fan Europa en dus stiet ús provinsje yn 2018 bol fan de kulturele eveneminten. Toaniel, teäter, muzyk, festivals en gean mar troch, it kin net op. Dêrom stjoere we ús omroppers nei ferskate fan dizze foarstellingen ta as resinsint.
Wa bisto?
Timo Jepkema, ik bin 24 jier ik kom út Lekkum en wenje yn Ljouwert
Wat dochsto by de Omrop?
Ik presintearje it nijs en bin ferslachjouwer foar sawol it nijs as de sport
Wat hasto mei kultuer?
Yn de breedste sin fan it wurd kin ik genietsje fan in goed konsert as in moai iepenloftspul
Wêr hast hinne west?
'Sjen yn it tsjuster' yn Burchwert
Hoefolle stjerren?
Fjouwer
O ja, geane jo noch nei de foarstelling? Dan soe ik dizze: lês dizze resinsje miskien net. Ik haw benammen besocht de foarstelling te beskriuwen foar de minsken, dy't net nei 'Sjen yn it tsjuster' tagean kinne.
"Om fuort mar mei de doar yn hûs te fallen, ik bin gjin Tsjêbbe Hettinga-saakkundige. Better sein: ik koe de dichter allinnich fan namme. O ja, en dat er út Burchwert kaam. Dat foarôf. Mar dat de foarstellingen fan 'Sjen yn it tsjuster no al útferkocht binne', seit fansels genôch. Fryslân is fereale op de gedichten fan Tsjêbbe. Miskien kin ik better sizze hear Hettinga, want as jo in provinsje sa fereale meitsje kinne op jo gedichten, dan binne jo in grutte hear.
Ik bin der dan ek wol grutsk op as ik woansdeitejûn de doarpsgrinzen fan Burchwert binnen ryd en oan de ferkearsregeler fertel dat ik foar de foarstelling kom. Stekken midden op de dyk, oan de râne fan it doarp foarkomme dat oar ferkear Burchwert yn ride kin ûnder dit megagrutte iepenloftspektakel, om mar neat te fersteuren fan it tsjuster yn Burchwert. Wy sammelje ús yn doarpshûs Doniahûs. By de doar wurde wy yn fjouwer groepen ferdield. Mei in grien polsbantsje en trije 'griene gidsen' ferlitte wy it doarpshûs. 120 minsken binne de gelokkigen, dy't jûn it tsjuster fan Burchwert oer har hinne komme litte.
De jûn set útein mei in kuierke nei de lytse Johannestsjerke. It is in moaie heldere, mar kâlde jûn. Ik sjoch gjin moanne. Dat wurdt noch wat as daalks alle ljochten útgean, tink ik, wylst ik de tsjerke yn stap. De kreakjende tsjerkebanken wurde opsocht. Mei de kontsjes stiif tsjininoar oan yn de tsjerkebanken wurd ik op myn skouder tikke. "Dizze tsjerke is pas noch restaurearre. Datst it even witst."
In waarme frouljusstim waarmet ús op mei it gedicht oer it 'liende lân'. Boppe yn de tsjerke 'waakt' in ôfbylding fan Hettinga oer ús. It jout in waarm gefoel dat de dichter der dochs in bytsje by is jûn. Basile falt har by. De Kongoleeske muzikant bringt in earbetoan oan de dichter. Ik fernim it oan syn triljende stim as hy 'Tjeeebe Heeetinga' neamt yn syn nûmer hoefolle wearde hy hechtet oan syn optreden. Ferstean kin ik it net. Foar my klinkt Basile syn taal as fantasy. Mar dat makket it miskien ek just wol wer moai.
Foto: Henk Bootsma
Dan liede de klokken yn it tsjerkje. De ljochten gean út. Basile en de frou ferdwine yn it tsjuster. Stil mompeljend ferlit de minskemassa yn fjouwer groepen de tsjerke. It tsjuster temjitte. En dat fielt nuver. In bytsje 'eng' wol. Want stap mar ris yn in grutte groep minsken yn it tsjuster om. Foarsichtich stappe wy nei bûten. Myn eagen moatte dúdlik wenne oan it tsjuster, want it is echt wier, ik sjoch gjin klap!
In frou út Burchwert pakt my by de jas. Se warskôget alfêst. 'Rin by de ein net by de sleat del. Bliuw links, want rjochting de sleat ha je in soad drek. It binne ljochtsjes yn it blau dy't ús it paad wize, yn oparbeidzjen mei de gidsen. Se stean oan wjerskanten fan de smelle dykjes yn it doarp opsteld. Dochs moat elk op syn hoede wêze yn it tsjustere Burchwert. In stoeprâne, richeltsje of net foarsjoen gat yn 'e dyk sjogge je net.
Foto: Henk Bootsma
It earstfolgjende plak dêr't wy as publyk stean, is in hynder dat ferskynt út in fûl helder ljocht wei. Oan de kontoeren fan de huzen werken ik in nijbouwyk yn Burchwert. In gedicht fan Tsjêbbe is ien fan de earste saken dat my opfalt. It galmet troch de boksen en wjerkeatst tsjin de (ik tink wite) muorren fan it nijbouwykje. De oh's en ah's falle ekstra op troch it tsjuster. Ik moat earlik bekenne dat ik my net sa goed fokusje kin op it gedicht. It tsjuster, in hynder, de roken dy't opfalle en de lûden liede my ôf.
Myn buorman en buorfrou rûk ik ynienen. It is echt sa dat dyn sintugen oars wurkje as jo neat mear sjen kinne. Ut de fierte wei komt yn in stadich drafke in hynder oanrinnen. Us gids set ús rûte troch. Burchwert hat letterlik útpakt, de frisse, krekt wosken wask hinget bûten. Wy bingelje mei ús snút troch de farske wask hinne. In hearlik gefoel as je de wask net oankommen sjogge. It is lestich om dy oer te jaan oan it tsjuster. Net ien kear knal ik by fersin tsjin in foargonger oan.
Foto: Omrop Fryslân, Timo Jepkema
De sêne, dy't folget, begryp ik net goed. Neist dat myn noas prikele wurdt troch in skerpe rook fan ferbrând hout en izer snap ik de beat net dy't de twa skimen foar my ûnderbrekt fan harren wurk. Ik gok dat se smid binne. Wat dit mei Tsjêbbe Hettinga út te stean hat, wit ik net.
Ik stroffelje hast as wy oer in ferkearsdrompel stappe. Dat ha je dus as it tsjuster is. En dat hat Tsjêbbe Hettinga dus skoften lang meimakke. It set je oan it tinken hoe moai it is dat je kleuren werkenne kinne. Dat je kontoeren sjogge. Hy koe dat dus net. Sjen yn it tsjuster is rûke, fiele en hearre.
It barren is in logistike operaasje fan formaat. Mei militêre presyzje wurdt alles yn 'e gaten hâlden. It moat in behoarlike put west ha om de grutte kloften minsken troch it lytse doarpke te loadsen sûnder inoar tsjin te kommen. Okee, dat slagge net altiten like goed, mar dochs, ik ha my gjin momint dêroan steure kinnen.
FARSKE POEIERMOLKE! FARKSE POEIERMOLKE loeie in stik as tsien stimmen yn it tsjuster. Oan in grutte tafel nimme wy plak. "WAT IS IT KALD NET' bromt in manljusstim. "JA WAT IS IT KALD NET," ropt om frou yn myn earen. Wêr't se stean, kin ik net sjen. It tsjuster is te swart. Tsjêbbe sil te riden. In wedstriid.
Ut 'e streken fan 'e redens op it blankswart iis, mei It stil akwarium fan it bern derûnder En de manljushurdriderij fûl derop / No't hege wyn de flagge op 'e toer befrear En yn 'e houten tinte op 'e baan yn it hjitst fan / De striid Bauke syn dampende poeiermolke...
Ik fantasearje fuort oer djipswarte bonken iis. Dit is it moaiste stikje út Tsjêbbe Hettinga syn wurk wat ik dizze jûn hear. Oft dat no komt trochdat ik my der sa yn ferpleatse kin of om't de sfear ûnder dizze sêne sa moai sketst wurdt, wit ik net. It einiget wol mei spul. Der ûntstiet opskuor tusken twa manlju dy't inoar de harsens yn houwe wolle. En dat op de bonken iis.
Foto: Henk Bootsma
Hieltyd wer wurde je ferrast. Ferrast as der wer nije klanken klinke fan in gedicht. Ik werken 'It doarp Always Ready'. Dat komt om't ik foar it earst Ingelsk foarby kommen hear en ik it gedicht fantefoaren opsocht hie. Us tocht troch Burchwert wurdt ferfolge. We stappe nochris troch de krekt wosken klean hinne, se wapperje tsjin de hollen fan de minsken oan.
Midden yn it doarp rinne wy dwerstroch in koar hinne. Se sjonge. Ik fyn it dreech om se te ferstean. Dat kin ek oan my lizze om't ik net hiel goed thús bin mei alle teksten dy't Hettinga makke hat. Wy krije ynsjoch yn de jeugd fan Tsjêbbe Hettinga. Beltsjelelle bygelyks. Dat wurdt dúdlik as bern út Burchwert meloadysk mei de klompen hinne en wer stappe op de brêge. Se raze oer de brêge. De masine dy't in skoftsje letter sichtber wurdt, lit de tiid sjen dy't feroare is yn de rin fan de jierren seit de keunstner. Ik leau him fuort. De masine kleuret in bytsje pears mei read as er mei syn bûslampe op it spektakel skynt.
It ein fan de hiele jûn krijt foarm yn in geweldige apoteoaze oan de râne fan it doarp. Mei sicht op de pleats fan Tsjêbbe. In gefoel fan grutskens op it Fryske greidlân oerfoel my en de natuer holp dêr in bytsje by. Want droegen troch it orkest dat yn willekeurige folchoarder de lûden hearre liet fan fûgels dy't geweldich tsjilpten, grypte in groepke skriezen just dát momint op de jûn oan om it orkest fokaal te stypjen. Túuutúuu túuuútuú. Magysk.
Earlik is earlik, de heechwurker dy't ferljochte opkaam yn it tsjuster, begriep ik net hielendal. De frou dy't op bleate fuotten út it bakje kaam, soarge lykwols wol foar in protte bewûndering. Myn jûn wie doe al slagge. As dit mienskip is dan wol ik dêr wol mear fan priuwe dit jier. Dat komt benammen om't it like as hie it hiele doarp yn it spier west jûn. Kranten foar de ruten, gjin streepke ljocht, en al dy doarpsbewenners dy't yn safolle ferskate wizen dwaande wienen jûn.
Ik kin my foarstelle dat Burchwert grutsk is op sjen yn it tsjuster. Dat meie se ek mei rjocht wêze. Grutsk op Tsjêbbe en grutsk opinoar. Dit wie mienskip yn in lúkse fariant. Mienskip yn optima forma."
Sjen yn it tsjuster is ien fan de foarstellingen fan Under de toer fan LF2018. Alle foarstellingen binne útferkocht.


title: VC Snits lit Sliedrecht Sport ûntsnappe

maintext:
De follybalster fan VC Snits hawwe sneintemiddei de topper yn de kampioenspûl tsjin Sliedrecht Sport ferlern. Yn de sporthal yn Snits waard it 3-1 foar de gasten. De setstannen wiene 26-28, 25-19, 22-25 en 25-27.
Snits waard yn de earste set op in flinke efterstân set, mar knokte him sterk werom. In stunt like yn de slotfaze fan de set dan ek mooglik. Sliedrecht krige in tal setpunten, dy't ferfolgens fuortwurke waarden troch Snits. Doe krige Snits sels in setpunt, mar koe dy net fersulverje. Uteinlik wie it Sliedrecht dat de set mei 28-26 pakte.
Yn de twadde set naam Snits fuortendaliks in riante foarsprong en Sliedrecht koe dy skea net mear reparearje. Snits makke it fakkundich ôf yn 25-19. De goede servicedruk naam Snits mei nei de tredde set, en de Friezinnen stiene binnen no time mei 7-0 foar. Dy foarsprong waard konsolidearre fia 10-3 en 14-7. Mar doe wie it Sliedrecht dat him werom focht yn de set. Uteinlik wie it dan ek Sliedrecht dat der mei de set fantroch gie yn 25-22.
De fjirde waard in werhelling fan de tredde set. Snits kaam op grutte foarsprong, mar Sliedrecht makke in enoarme come-back troch tsien punten goed te meitsjen. De set waard mei 27-25 binnen helle troch Sliedrecht en dêrmei ek de winst yn de wedstriid.

fasttext_language: fy


title: Plysje warskôget foar malafide panneferkeaper yn Ljouwert

maintext:
De plysje fan Ljouwert waskôget op Facebook en Twitter foar in malafide ferkeaper fan pannesets. De man soe minsken op strjitte oansprekke en harren dernei nei hûs folgje. Dêr rint er sels mei yn de hûs en giet like lang troch oant de slachtoffers de panneset keapje foar in fierste hege priis. Neffens de plysje soe de oplichter mooglik earder ek yn Drinte aktyf west hawwe.
Let op. Er worden pannensets aangeboden. Laat u niet oplichten. Meer informatie op: https://t.co/vTbGvmOSBq #PolLWD — Politie Leeuwarden (@politie_lwdn) March 21, 2018


title: Hurdfytser Hooghiemster tredde by seizoensûvertuere

maintext:
René Hooghiemster is sneontemiddei tredde wurden by de Ster van Zwolle. Yn de sprint kaam de hurdfytser út Snits krekt tekoart foar de oerwinning. Hooghiemster moast winner Maarten van Trijp en nûmer twa Jaap Kooijman foargean litte. De hurdfytsers sieten yn in kopgroepke fan seis.
De Ster van Zwolle wurdt sjoen as de iepening fan it hurdfytsseizoen yn Nederlân.


title: Willem-Alexander op besite by koloanje

maintext:
Kening Willem-Alexander is op 20 april op besite by de 'Koloniën van Weldadigheid'. Hy sil nei Frederiksoord, krekt oer de grins yn Drinte. Op dy dei fiert de 'Maatschappij van Weldadigheid' it 200-jierrich bestean. Yn de gemeente Weststellingwerf binne ek sokke koloanjes fan woldiedigens te finen. Fan it jier 1818 ôf waarden earme minsken út de stêd nei de koloanjes fan woldiedigens brocht. Sy koene dan in eigen bestean opbouwe, bygelyks as boer. Minsken krigen yn de koloanjes ûnderdak, ûnderwiis en soarch.
It hiele jier binne der aktiviteiten yn it gebiet yn it ramt fan it 200-jierrich bestean fan de koloanjes.


title: Ferlies FNP yn De Fryske Marren ien sit minder grut as tocht

maintext:
De FNP yn De Fryske Marren hat dochs krekt wat minder ferlern by de gemeenteriedsferkiezings as earst tocht waard. De partij ferliest net trije, mar twa sitten en komt no op sân. Dat kostet it GrienLinks in sit. Dy krijt net trije, mar twa sitten yn de gemeenteried fan De Fryske Marren. De wiziging yn de útslach komt troch in flater op in stimburo yn Nijemardum. Dêr waarden te min stimmen foar it CDA en de FNP ynfierd. Dat is nei in kontrôle rjochtset.
Foarkarstimmen
CDA'er Geeske Homma Visser (plak 9) en Marc van Niekerk fan de VVD (plak 5) komme mei foarkarstimmen yn de nije ried. Dêrtroch komme Geeske Holtrop (CDA) en Olaf Storms (VVD) net yn de ried.


title: 57-jierrige ynwenner fan De Jouwer fermist

maintext:
Op De Jouwer wurdt de 57-jierrige Rens Jouwsma fermist. De man is tiisdei foar it lêst sjoen. Hy is doe fan hûs gien yn syn grize Volvo.
Rens Jouwsma is 1.83 meter lang, hat in pleister op syn gesicht, krekt boppe syn linkereach. Hy draacht in swarte spikerbroek, in swarte learzens en in korte griene fleecejas. Minsken dy't ynformaasje oer him hawwe, wurde frege kontakt op te nimmen mei de plysje.


title: Tal learlingen Ulbe van Houten yn Sint-Anne wer tanommen

maintext:
Kristlike skoalmienskip Ulbe van Houten yn Sint-Anne groeit dit jier op 'e nij mei 10 persint. Dat binne 128 learlingen mear. Ferline jier wie der al 7 persint groei. Dat is opfallend, omdat de skoalle stiet yn in gebiet dêr't it oantal potinsjele learlingen alle jierren mei 15 persint ôfnimt. De skoalle ferklearret de groei sels trochdat Ulbe van Houten troch Elsevier útroppen waard as ien fan de bêste skoallen fan Fryslân.
Fierder is de skoalle ûnderdiel fan de Campus Middelsee. Dat is in nij learwurkplein, dêr't ek twa oare skoallen by hearre. Mei help fan it regionale bedriuwslibben wurde learlingen taret op in ferfolch nei de middelbere skoalle. In protte bedriuwen hawwe ferlet fan saakkundich personiel. Mei help fan de campus soene jongeren yn de regio bliuwe moatte en soe de krimp bestriden wurde moatte.


title: Gjin uterlike spoaren fan geweld by stoarne Ljouwerter

maintext:
Op it lichem fan de Ljouwerter, dy't ôfrûne sneon ferstoar by syn arrestaasje, binne gjin uterlike spoaren fan geweld oantroffen. Dat meldt it Iepenbier Ministearje op basis fan it seksjerapport. De plysje kaam nei de wente fan de man yn de wyk Techum yn Ljouwert nei in melding fan in rûzje.
Nei in petear woe de plysje de man oanhâlde. Dy fersette him doe sa bot dat hy by de wrakseling net goed waard. Reanimaasje mocht net mear helpe, de man ferstoar op it plak sels. De tadracht fan de rûzje is noch net dúdlik. De Ryksresjerzje ûndersiket wat der krekt bard is.


description: De Anti Fascistische Actie Fryslân hat stickers plakt op de ferkiezingsbuorden yn Koatstertille, De Harkema, Boelensloane, Twizelerheide en Bûtenpost. It g

title: Antyfassistyske stickers en spandoeken tsjin PVV


title: Fjouwer jier sel foar Damwâldster nei sjitpartij

maintext:
De man út Damwâld dy't ferline jier septimber in doarpsgenoat delskeat, hat fjouwer jier sel krigen. De twa manlju hiene spul mei elkoar. De Damwâldster koe it net ferkroppe dat it slachtoffer syn eks-freondinne ûnderdak jûn hie, neidat it stel út elkoar gien wie.
Op de dei fan de sjitpartij fytste de fertochte mei in pistoal yn de bûse nei de supermerk yn Damwâld. Op it parkearplak soe hy twa kear sketten ha op it slachtoffer.
Justysje hie seis jier easke fanwege poging ta moard, omdat de man der fan tefoaren oer neitocht ha soe. De rjochtbank gie dêr net yn mei en feroardiele de man fanwege poging ta deaslach.


description: Biljerter Dick Jaspers, mearfâldich wrâldkampioen yn it trijebannespul, stie freedtejûn yn de pleatslike kroech yn Garyp in clinic te jaan yn de biljertdis

title: Mearfâldich wrâldkampioen Dick Jaspers foar clinic yn Garyp


title: Tytsjerkster falt buorman mei gripe oan: wurkstraf

maintext:
In man út Tytsjerk hat in wurkstraf fan fjirtich oeren ûnder betingst krigen, omdat er syn buorman twa-en-in-heal jier lyn mei in gripe oanfallen hat. De fertochte seit dat de buorman in soad oerlêst feroarsake. De saak eskalearre doe't de fertochte de man frege oft er syn doar tichtdwaan woe, fanwegen de wytlucht dy't dêr wei kaam.
De buorman kaam doe efter de fertochte oan en dielde klappen út. Dêrop helle de Tytsjerkster syn gripe en foel er de buorman dêrmei oan. Justysje hie tachtich oeren wurkstraf easke. De rjochtbank jout in straf ûnder betingst, omdat de saak al sa lang lyn spile en omdat de buorman earst sloech. De fertochte hie boppedat gjin strafblêd.


title: Drachten omtsjoend yn kleuren De Stijl

maintext:
It sintrum fan Drachten wurdt moandei omtsjoend yn de kleuren fan keunststreaming De Stijl. De etalaazjes fan sa'n tweintich winkels sille har produkten presintearje yn de primêre kleuren giel, read en blau fan De Stijl. Dêrmei wurdt Drachten in "stijlwarenhuis". It past allegear yn it Kulturele Haadstêd-ferhaal.
De kleurde 'Stijlwinkels' binne oant en mei april te sjen. De rûte rint fan Museum Dr8888 fia it Friese Schathuis rjochting it noarden fan it sintrum.


title: Makkumer froulju wurkje oan kleurde Esschertekkens

maintext:
Der wurdt hurd wurke oan de Esschertekkens foar Kulturele Haadstêd 2018. Ek yn Makkum komt it iene kleed nei it oare op tafel. Al twa jier komt in groep froulju ien kear yn 'e moanne byinoar yn de biblioteek fan Makkum om te wurkjen oan de kleurde tekkens. Harren doel: it Guiness World Book of Records helje. Der moat noch aardich wat haakt wurde, mar yn Makkum gean se derfoar.
De tekkens binne fan tiisdeitemiddei ôf te bewûnderjen yn de biblioteek fan Makkum. Yn april komme ek tekkens yn de etalaazjes fan winkels yn Ljouwert te hingjen. Doel is om tsientûzen tekkens te haken.


title: Fryske provinsjale diken gefaarliker as gemiddelde yn NL

maintext:
Op fjouwer provinsjale diken yn Fryslân is de kâns op in ûngelok grutter as it lanlik gemiddelde. Dat docht bliken út in ûndersyk fan RTL Nieuws. Dat hat in fergelyk makke fan alle ryks- en provinsjale diken yn Nederlân. De fjouwer diken yn Fryslân binne de N358 fan Fryske Peallen nei Holwert, de N359 fan Deinum nei De Lemmer, de N393 fan Stiens nei Harns en de N979 fan Leek nei Haulerwyk. Op dy lêste dyk is neffens RTL Nieuws de kâns op in ûngelok it grutst.
De feilichheid op de diken kin neffens it ûndersyk allinnich ferbetterje as de provinsjes der mear jild yn stekke. Mar fan de tolve provinsjes besunigje sân krekt op dy diken. Fryslân is dêr ien fan.


title: De Windlust yn Boerum is wer yn bedriuw

maintext:
De mûne fan Boerum, 'Windlust', is foar de twadde kear yn in fiif jier tiid iepene. Yn 2014 waard Windlust ek al iepene, neidat de mûne yn 2012 kompleet ôfbaarnd wie. In jier ferlyn waard de mûne út foarsoarch wer stilset. Dit kaam omdat de Rykstsjinst foar it kultureel erfguod warskôge dat it mooglik net feilich wêze soe.
No't alle technyk wer yn oarder is, kin de mûne wer draaie. Mar fansels wol mei in feestlike iepening.


title: Nominaasje foar Omrop Fryslân by NL Awards

maintext:
Omrop Fryslân is yn de kategory 'Beste radioprogramma' nominearre foar in NL Award. De NL Awards binne de jierlikse prizen foar produksjes fan de regionale omroppen. De prizen wurde útrikt op woansdei 4 april op it NL Media Event.
De nominaasje is foar de útstjoering oer it Waadrinnen, dy't diel útmakke fan in rige 'Ferhalen fan it Waad' fan it programma Buro de Vries. Yn de rige geane de programmamakkers op syk nei de leafde foar it Waad. It natuergebiet rekket elkenien, mar wêrom, hoe en wannear? Antwurd op dy fragen fine sy yn persoanlike petearen en troch sels te ûnderfinen wat der te belibjen falt op it Waad.
Wurdearring foar âlderwetsk radiomeitsjen
Programmamakker Geartsje de Vries is tige bliid mei de nominaasje: "Ik fyn dit echt in wurdearring foar it âlderwetske radiomeitsjen. Ik sis altyd tsjin minsken: 'Doch dyn eagen mar ticht en lit dyn eigen fantasy gean.' Ik fyn it wichtich om byldzjend radio te meitsjen en dat is wat wy mei dizze searje ek echt dien hawwe. Mei de reportaazje oer it waadrinnen haw ik fan it begjin oant de ein ferteld wat ik die en seach. Dit is in hiele moaie wurdearring foar ús hiele team."
De NL Awards binne in inisjatyf fan Stichting RPO, om de kwalitatyf heechsteande produksjes fan publike, regionale omroppen mear ûnder de oandacht te bringen.


title: Skylger hierdersferiening praat mei oer nije korporaasje

maintext:
Hierdersferiening De Brandaris op Skylge sil meiprate oer it finen fan in nije wenningboukorporaasje foar it eilân, no't korporaasje De Veste oanjûn hat der mei op te hâlden. De Veste hat sûnt in fúzje yn 2010 in grut oantal wenningen op it eilân yn besit, mar wol dêr no fan ôf. Neffens de direksje is de ôfstân tusken it haadkantoar yn Ommen en Skylge te grut.
It grutte oantal reisoeren is neffens de direksje net effisjint. Boppedat hat it bedriuw in oare fyzje op sosjale wenningbou as de gemeente en makket nije wetjouwing it dreech foar De Veste om bûten Oerisel te ynvestearjen.
De korporaasje wol har besit ferkeapje oan in Fryske korporaasje. Dat moat op 1 jannewaris 2019 syn beslach krije. De Brandaris sil by dy oerdracht de belangen fan de hierders fertsjintwurdigje.


title: 'Fryslân ûnder wetter' yn Natuurmuseum rint fertraging op

maintext:
De nijste attraksje fan it Natuurmuseum Fryslân giet trije moannen letter iepen as pland. It giet om de ûnderwettersafary 'Fryslân ûnder wetter'. By de bou fan de kelder is fersmoarge grûn oantroffen. It giet om spul dat lizzen bleaun is nei twa brannen yn de jierren '80. It fuortheljen fan de grûn hat in soad tiid koste. Dêrtroch moasten oare bedriuwen belutsen by de bou wurk útstelle.
Gerk Koopmans baalt fan it útstel, mar seit dat der sprake is fan oermacht. Hy wol it wurk ek net ôfraffelje, want it moat gewoan in goede eksposysje wurde. "We hadden wel wat vervuiling verwacht, maar dat het zoveel was, was wel een tegenvaller. Manenn in witte pakken kwamen om de grond af te voeren."
It is de bedoeling dat de ûnderwetterwrâld no yn septimber iepen giet foar it publyk. Dizze simmer wurdt test mei publyk. De nije útstalling wurdt 500 kante meter grut. Besikers sille mei karkes troch de útstalling riden wurde. "De nieuwe attractie zal zeker tien jaar staan, misschien wel twintig zoals het oude Fryslân ûnder wetter. Dus dan is een vertraging van drie maanden niet zoveel."


title: Nij netwurk 'Wat ús bynt' wol Friezen byinoar bringe

maintext:
It bysûndere fan Fryslân en it Frysk-eigene behâlde. Dat is it doel fan 'Wat ús bynt', de namme fan it nije netwurk fan sa'n sechstich Fryske ferieningen en klups. Foarbylden binne toanielklups, útjouwers, muzykferieningen, dus foaral kulturele organisaasjes. Tiisdeitejûn wie de earste inisjatyfgearkomste, dy't iepene waard troch deputearre Sietske Poepjes. Sy sei dêrby: "We hawwe goud yn hannen. Yn dizze wrâld fan globalisearing, wêryn't alles opinoar begjint te lykjen, is it belangryk om te sjen nei wat dysels spesjaal makket. En dat is by Fryslân it lânskip, de skiednis, de taal."
Doel fan it nije netwurk is om mei-inoar yn kontakt te bliuwen, inoar te helpen en faninoar te learen.


title: Fryske stimwizer Smellingerlân fol flaters, FNP lilk

maintext:
De FNP yn Smellingerlân is min te sprekken oer de Fryske fersy fan de stimwizer yn de gemeente. Yn dy fersy sitte neffens de partij safolle taalflaters, dat de teksten hast net te lêzen binne. ''It liket wol of hawwe se de Nederlânske teksten troch in robot oersette litten sûnder der fierder noch nei om te sjen'', sa seit Durk Oosterhof fan de FNP.
Hy fynt dat Prodemos, de makker fan de stimwizer, in wanprestaasje levere hat. "As de bakker bôle leverje soe fan deselde kwaliteit as de stimwizer, dan soene jo dat ek net akseptearje'', neffens de FNP-man.


title: Fleanbasis ropt F-16's boppe Waadsee werom

maintext:
De Fleanbasis Ljouwert hat moandeitemoarn in oefening mei F-16's boppe de Waadsee stopsette moatten, fanwege in mankemint oan ien fan de tastellen. De F-16 reagearre neffens de basis net lykas gebrûklik. Hy is dêrom weromhelle nei de basis. Dêr stiene út foarsoarch helptsjinsten klear, mar dy hoegden net yn aksje te kommen.
Neffens de fleanbasis komt it net faak foar dat in fleantúch weromhelle wurde moat út in oefening.


title: Ploech fan Sven Kramer moat nije haadsponsor sykje

maintext:
Reedriders Sven Kramer, Douwe de Vries en Yvonne Nauta en harren ploechmaten moatte op syk nei in nije haadsponsor. Lotto, de nammejouwer fan de ploech, hâldt op mei de sponsoring. De marketingdirekteur fan de Nederlânske lotterij seit dat syn organisaasje de wei frijmeitsje wol foar in nije haadsponsor. De nije haadsponsor sil ynkoarten bekend makke wurde.
"In de afgelopen vier jaar hebben we samen met het schaats- en wielerteam veel bereikt en een nieuw organisatiemodel neergezet voor de Nederlandse sport door twee disciplines te combineren. Dat is uniek en succesvol gebleken", seit de marketingdirecteur fan de Nederlânske lotterij. "Door terug te treden als hoofdsponsor geven we de ruimte aan een ander om onze rol over te nemen."
It team fan LottoNL-Jumbo wûn ûnder de lieding fan coach Jac Orie op de Winterspelen yn Súd-Koreä fjouwer gouden medaljes.


title: Kollum: "Befalling"

maintext:
"Ik siet fannewike te zappen en kaam út by 'Call the midwife' op de BBC. Dat is in searje oer froedfroulju yn it Londen fan de jierren '50 en '60. It is hearlik âlderwetsk mei moaie personaazjes en ik moat dan ek altyd efkes weromtinke oan myn eigen befallings.
Mei nûmer ien wie ik oer tiid en moasten se de befalling ynliede. Ik lei om acht oere moarns yn it MCL oan it ynfús. Ynearsten gong dat wol aardich en Jelle siet neist my op in grutte túnstoel. Hy koe moai op it skermke sjen wannear't der wer in fleach kaam en hoelang't dat duorre. Mar omdat it yn rap tempo fûleindiger waard en ik it amper byfytse koe, waard ik ek hieltyd segriniger. Ik lei dêr mar wat, koe net in kant út en dy kloatefleagen diene ferrekte sear.
De suster wie poerbêst, fierder en sei hieltyd 'okidoki'. 'Hielendal net OKIDOKI!' tocht ik. 'Ik lis hjir gfd te krepearjen'! Jelle krige tusken de middei waarm iten op syn lúkse túnstoel. Ierappels, beantsjes en fleis en ik koe wol oer myn nekke gean fan de rook fan dat miel. Ik ha him derút stjoerd en hie it smoar yn want ik lei dêr oan allegear slangen en hie de fleagen amper mear yn 'e macht.
'Ik moat in ferdôving ha!' rôp ik om in oere of ien. Ik koe net mear en doe krige ik in spuit yn it bil. Dat wie hearlik. Ik lei heal om heal te sliepen en de pine fan de fleagen rekke nei de eftergrûn. Sa kaam ik wer wat oan myn rêst ta en doe't de ferdôving útwurke wie, hie ik hast folsleine ûntsluting en krige ik parsfleagen. Dochs woe de poppe der mar min út. De gynekolooch drukte op myn bûk om en op in bepaald momint gong de hertslach fan de poppe nei ûnderen.
Doe ha se yn in fleach in knip setten en batsten de fakuümpomp deryn, teminsten sa fielde it. Der stiene ek wol sân minsken om my hinne te sjen nei wat der tusken myn skonken barde en úteinlik wie er der, ús Fonger. In sûn jonkje fan hast njoggen pûn en mem wie fan ûnderen oan pún. Mar it moaie is dat je alle illinde fuortendalik ferjitten binne as de poppe sûn en wol op dyn boarst leit en de tiid hielet lokkich alle wûnen.
Nûmer twa wie ek te let, dus moast ik wer oan it ynfús, mar Rixt kaam tusken de middei, dus dat gong al in stik flotter as mei de earste. De tredde kear kamen de fleagen lokkich wol thús. Ik wie wer oer tiid, mar wy hiene in stabijhûn, Bouke, en hy wie op in bepaald stuit net by my wei te slaan. 'It duorret net lang mear en Bouke fielt dat oan,' sei ik mar nimmen naam my serieus. It wie al sa en doe't ik by it oanrjocht stie om de earste fleach op te fangen, siet Bouke neist my. Hylke en Teunis binne beide thús berne en dat fûn ik gâns better as oan it ynfús.
'Call the midwife' is realistysk op in swiete manier. It libben is gjin mearke en in poppe krije al hielendal net. De kâns dat je nei de tiid op in deariden poes sitte is grutter as op in sachte rôze wolk. Dochs fûn ik wol dat je mei in befalling hiel ticht by de oerboarne fan it libben yn ferbining stean en op in bepaalde manier jout it in soad krêft. Dus ja, ik ha der moaie oantinkens en fjouwer prachtige bern oan oerholden."


title: Wopke de Vegt wiis mei goud op Paralympyske Spelen

maintext:
"It is foar de ploech goed," seit âld-reedrydcoach Wopke de Vegt. De technyske direkteur sport fan NOC*NSF is bliid mei de trije medaljes dy't moandei wûn binne by de Paralympyske Spelen yn Pyeongchang. Bibian Mentel wûn it goud by de snowboardcross. Sulver wie der foar Lisa Bunschoten en by de manlju foar Chris Vos.
De Vegt wie by de start fan Mentel en wie ek de earste dy't har nei de winst yn de finale opfong. Fiere dogge se de medaljes noch net. De dagen yn Súd-Koreä binne lang en drok. "Fiere dogge we as we klear binne de 19de," seit Wopke de Vegt. De kommende dagen steane foar de Nederlânske sporters noch fjouwer wedstriden op it programma. De Vegt hopet der noch in pear medaljes by skriuwe te kinnen.


title: Stroetinga sechsde op ûnderdiel scratch op WK baanhurdfytsen

maintext: Wim Stroetinga fan Aldeberkeap is tongersdei by it WK baanhurdfytsen yn Apeldoorn as sechsde einige op it ûnderdiel scratch. De Fries moast de winst litte oan de Wyt-Rus Karaliok. It sulver wie foar Scartezzini út Italië en Scotson út Australië wûn it brûns. Kommende snein komt Stroetinga noch yn aksje op it ûnderdiel koppelkoers.


title: Fryske begraafplakken binne relatyf goedkeap

maintext:
Begraafplakken yn Fryslân binne yn fergelyk mei de rêst fan Nederlân relatyf goedkeap. Dat docht bliken út ûndersyk fan útfeartûndernimming Monuta. Foar in grêf op in gemeentlik begraafplak betelje neibesteanden yn ús provinsje sa'n 2.445 euro. Dat is hast 600 euro goedkeaper as wat der yn Nederlân yn trochsneed betelle wurdt foar in grêf.
Grutte ferskillen
Der bestean yn de provinsje wol grutte kosteferskillen. Neibesteanden op Flylân binne it goedkeapst út; sy betelje ûngefear 1.100 euro. Dat wylst it djoerste begraafplak yn Fryslân by Kollum hast 4.400 euro kostet.
Fergeliking is dreech
It is neffens de útfeartûndernimming dreech om de kosten fan de begraafplakken mei-inoar te fergelykjen. Der sit ferskil yn it type grêven en de rintiid fan de grêfrjochten. Ek betelje neibesteanden bytiden administraasjekosten of kosten foar in fergunning fan it grêfmonumint.


description: De beloften fan Sportklup Cambuur hawwe tiisdeitemiddei yn de reservekompetysje mei grutte sifers ferlern fan de leeftiidsgenoaten fan Feyenoord. Op besite

title: Beloften Cambuur ûnderút tsjin Jong Feyenoord


title: Auto botst op beam yn Akkrum

maintext: In automobilist is tiisdeitemiddei op de Alde Rykswei yn Akkrum troch noch ûnbekende oarsaak tsjin in beam botst. Mooglik is de auto yn de berm rekke en dêrnei tsjin de beam knald. Helptsjinsten hawwe de bestjoerster út har auto helle. Ambulânsepersoniel hat de frou ûndersocht. Se hoegde net nei it sikehûs. De auto hie grutte skea en is troch in berger fuortsleept.


title: VLOG: Wat stimt de jeugd en wat bakke se derfan yn Drachten?

maintext:
Op woansdei 21 maart binne de lanlike gemeenteriedsferkiezingen en meie de ynwenners fan fjirtjin Fryske gemeenten stimme foar in nije gemeenteried. Wat libbet by de ynwenners fan dizze gemeenten? Om dat út te sykjen binne Bauke Deelstra, Lennie Bronsveld en Afke Boven fan 12 oant en mei 16 maart op 'en paad om út al dizze gemeentes wei ferslach te dwaan. Dat dogge se op Omrop Fryslân radio, mar ek online yn de foarm fan in vlog.
Bauke Deelstra yn de gemeente Weststellingwerf
Lennie Bronsveld yn de gemeente Smellingerlân
Afke Boven yn de gemeente Tytsjerksteradiel
Folgje alles oer de gemeenteriedsferkiezingen.


title: Fakbûn FNV ropt leden op om te demonstrearjen

maintext: It fakbûn FNV yn Noard-Nederlân ropt syn leden op foar trije demonstraasjes tsjin it yndeksearjen fan de pensjoenen en it ferheegjen fan de AOW-leeftiid. De demonstraasjes binne op 27 maart op It Hearrenfean, yn Grins en Emmen. It fakbûn hat it oer it feroarjen fan de regels ûnder de wedstriid. De demonstraasjes binne jûns om healwei achten.


title: Bert Otten frege as ynformateur gemeente Hearrenfean

maintext: Bert Otten út Amsterdam is frege as ynformateur foar de gemeente Hearrenfean. Hy waard benadere troch de PvdA, dy't foarige wike by de ferkiezings de grutste partij waard yn dy gemeente. Foarich jier wie Otten ek ynformateur foar de nije gemeente Ljouwert. Hy wie earder wethâlder yn Hengelo en wurket no by Radar Advies in Amsterdam.


title: Sike Vlap noch ûnwis foar útwedstriid tsjin Heracles Almelo

maintext:
Michel Vlap en Dave Bulthuis binne de iennige fraachtekens dit wykein yn de seleksje fan SC Hearrenfean. Foar de wedstriid snein, tsjin Heracles Almelo, is it noch net wis oft Vlap meidwaan kin, omdat hy dizze wike siik wurden is.
Vlap wie oproppen foar Jong Oranje en gie ek mei nei Andorra, mar spile troch de gryp net mei. Bulthuis spile dizze wike foar it earst sûnt fjouwer wiken wer mei by de beloften, mar trainer Jurgen Streppel wit noch net oft de ferdigener wer by de seleksje sitte sil.
Heracles Almelo-út is in belangryk duel foar Hearrenfean yn de striid om de play-offs. De Almeloërs steane no njoggende en hawwe ien punt mear as Hearrenfean, dat tsiende stiet. Plak acht jout rjocht op dielname oan de play-offs.
Opstelling SC Hearrenfean: Hansen; Dumfries, Høegh, Pierie, Woudenberg; Schaars, Thorsby, Kobayashi; Ødegaard, Ghoochannejhad en Zeneli.


title: CSG Comenius kriget te folle oanmeldingen en moat lotsje

maintext:
Der binne safolle oanmeldingen fan learlingen ynkommen by it CSG Comenius, dat der lotte wurde moat. Neffens de kristlike skoalmienskip út Ljouwert binne der yn it 25-jierrich bestean noch nea safolle skoalbern ynskreaun.
It oantal oanmeldingen groeide ferline jier al bot. De skoalle kundige doe in learlingestop oan. Dy stop jildt foar sawol de nije skoalle @Forum as foar de lokaasje Mariënburg. Foar @Forum binne no santjin learlingen útlotte. Yn oerlis mei âlders en de útlotte learlingen sels wurdt nei in alternatyf socht.
De learlingen dy't harren oanmeld hawwe foar havo en ateneum kinne krekt allegear pleatst wurde. It oantal oanmelde learlingen foar vmbo-basis en -kader is mear as ferdûbele. Dat is opfallend, omdat lanlik dy oanmeldingen yn oantallen weromrinne.


title: Jong Hearrenfean moat belies jaan nei riante foarsprong

maintext:
Wat begûn mei in riante foarsprong draaide moandeitejûn dochs noch út op in lykspul foar de beloften fan SC Hearrenfean tsjin Jong Ado Den Haag. Hearrenfean gie mei in foarsprong fan 3-0 de rêst yn troch twa doelpunten fan Van Amersfoort en ien fan Hornkamp. Nei de rêst makke Ivan Rako de foarsprong noch grutter. Mar doe kaam ADO werom. Roeleveld makke twa goals en Cil Kursat ien. Yn ekstra tiid (de 95e minút) makke Pinas de 4-4 lykmakker.
Jong Hearrenfean giet noch altyd oan de lieding yn de reservekompetysje. Jong Cambuur stiet op plak 2.


description: Alyda Norbruis fan Oerterp hat tongersdei op it WK parabaanhurdfytsen yn Rio de Janeiro goud wûn op 3 km efterfolging. Se ried in tiid fan 4.11.913 en wie

title: Alyda Norbruis wint goud op WK yn Rio de Janeiro


title: FIDEO: Fryslân rekket syn bedriuwen kwyt

maintext:
Hieltyd faker ferdwine Fryske bedriuwen en komme se yn nasjonale of ynternasjonale hannen. Friesland Foods, Friesland Bank en sûnt koart heart ek soarchfersekerder De Friesland by dit rychje. Hoe slim is dat? Rekket Fryslân hjirtroch in stik fan de identiteit kwyt? Yn Fryslân Hjoed fertelt Marijn Molema fan de Fryske Akademy oft we fjochtsje moatte foar it behâld fan dizze bedriuwen. En Martin Cnossen fan MerkFryslân sit ek oan tafel. Hy hat in dúdlike fyzje op hoe't it yn de takomst moat: mear fokusje op lytsere bedriuwen.
Oernames
Marijn Molema erkent dat it ferdwinen fan Fryske bedriuwen in gefaar is foar de wurkgelegenheid yn Fryslân. Yn de ôfrûne tsien jier binne trije grutte Fryske bedriuwen oernaam of fusearre. Yn 2008 fusearre suvelbedriuw Friesland Foods mei Campina. Fjouwer jier letter gie de Friesland Bank oer yn de Rabobank. En op dit stuit is der grien ljocht om soarchfersekerder De Friesland opgean te litten yn Achmeadochter Zilveren Kruis.
Grutsk
"Het is altijd jammer als oude bedrijven moeten stoppen of verhuizen naar buiten de provincie. Daarmee verdwijnt het eigen karakter, gaan de instellingen op in grote verbanden en verdwijnt inderdaad een stuk Friese trots", seit Molema. Mar dit betsjut neffens Molema net dat je hjir oan fêsthâlde moatte: "Vasthouden aan het oude is nooit een recept voor de toekomst." Hy seit dat der just in hiel soad goede saken foar de bedriuwen yn it plak komme: "Neem voorbeeld Dairy Campus, een onderzoek- en innovatiecentrum voor de melkveehouderij, gevestigd in Friesland. Het zijn kansen waardoor de provincie meer verbindingen heeft met andere delen van de wereld en zich internationaal nog beter kan profileren met sterke sectoren, zoals de zuivel".
Lytsere bedriuwen
Martin Cnossen seit just dat Fryslân tefolle rjochte is op it behâld en it binnen heljen fan 'grutte fisken'. Dêrom wurdt te min enerzjy stutsen yn de lytsere bedriuwen. "Wylst dat hiel goed past by de provinsje en it biedt in soad kânsen. Sa kinne minsken hjir yn Fryslân foar in goede priis in hûs keapje, is de kwaliteit fan wenjen ek goed en is der in goede ynfrastruktuer kwa ferkear en fia ynternet", seit Cnossen.
Boomsma
It distillearbedriuw Boomsma is dêr in goed foarbyld fan. Yn dizze tiden fan globalisearring binne minsken op syk nei harren roots en dêr makket Boomsma gebrûk fan. Eigener Chantoine Boomsma: "Logistyk sjoen is it folle handiger om bygelyks yn it midden fan it lân te sitten, mar yn Ljouwert sitte, is ús krêft." Fryslân hat neffens Boomsma bûten de provinsje in goede namme en dat sette sy yn. "Yn Amearika ferkeapje wy bygelyks ek in soad. Wy ha in produkt, mar ek in ferhaal mei in histoarje, in eigen taal en kultuer. Dêrmei ûnderskiede wy ús en dat fine de Amerikanen moai."
Provinsje oan set
Neffens Cnossen moat provinsje Fryslân in plan betinke sadat de provinsje har wapenje kin tsjin grutte skokken lykas de resesje en it fuortlûken fan bedriuwen. En dat leit by de MKB-bedriuwen sa as Boomsma. "Om dy bedriuwen hjir te krijen, moatte we net yn Fryslân sykje, mar yn it westen fan it lân. Dêr moatte we yn netwerken stappe en partijen sjen litte wat yn Fryslân allegear mooglik is", seit Cnossen.
Ek Molema sjocht dat de takomst leit by de MKB, mar ek by gearwurkjen. "Bedrijven als het Kennis- en Innovatiehuis Noordoost Fryslân geven het goede voorbeeld. Ze richten zich op bestaande MKB-bedrijven in Friesland en versterken daarmee de provincie."


title: Ried Achtkarspelen wiist 'oerstallige' moasje fangrail ôf

maintext:
In foarstel fan de FNP-fraksje yn Achtkarspelen om in fangrail lâns de dyk tusken Strobos en Súdhorn te pleatsen, hat it tongersdeitejûn yn de gemeenteried net helle. Njoggen riedsleden wiene foar dizze moasje; alve stimden tsjin. De fraksjes fan PvdA, ChristenUnie, CDA en riedslid Sierd Vegelin fan GBA stimden tsjin.
De moasje wie yntsjinne troch de FNP, nei oanlieding foar de moasje wiene meardere ûngelokken dy't dêr west hawwe, wêrby't auto's yn it wetter rekke binne. De partij wie dan ek teloarsteld dat it foarstel net troch de ried oannaam is. "Ik bin der kapot fan", sei Wietske Poelman fan de FNP. "It like der fan tefoaren op dat de ried der wol yn mei gean soe. Wy hiene dan ek net tocht dat it ôfwiisd wurde soe."
Ien fan de riedsleden dy't tsjin stimd hat is Vegelin. Nettsjinsteande syn 'nee', is hy wol foar de komst fan de fangrail. Vegelin sei dat wethâlder Jouke Spoelstra fan it CDA al tasein hat dat de fangrail der komme sil.


title: Gjin tydlik perron foar festivals yn Griene Stjer

maintext:
Mei de festivals Welcome to the Village en Psy-Fi komt gjin tydlik treinstasjon by it festivalterrein yn de Griene Stjer yn Ljouwert. Dat seit ferfierder Arriva. De organisaasjes fan de festivals hiene frege om in tydlik perron by de oergong fan it Alddiel. Mar neffens Arriva docht sa'n tydlik stasjon in te grutte ynbrek op de reguliere tsjinstregeling.
Boppedat binne de feilichheidsregels om it spoar hinne sa oanskerpe, dat sa'n perron net helber is.


title: IIsbûn: "Dizze froastperioade jout hoop foar de takomst"

maintext:
De koarte froastperioade fan ôfrûne wike jout iismaster Sytse Kroes fan it Frysk IIsbûn wer hoop op in takomstige strange winter. "As it yn maart kin, dan kin it yn jannewaris, desimber en febrewaris ek!"
It iisbûn hat it yn de ôfrûne dagen smoardrok hân om alles yn goeie banen te lieden. "Wy moasten de boel goed folgje," sa fertelt Kroes, "om't wy witte dat de iisperioades tsjinwurdich faak koart binne wolle wy der alles oan dwaan om dochs op redens te kommen." It iisbûn hat ûnder oare in digitale kaart, dêr't minsken op sjen kinne wêr't sy fertroud ride kinne.
IIskwaliteit
Dit betsjut lykwols net dat de iismaster it riden oan him foarbygean litte moast. "Ik mei it fjild graach ferkenne op redens, dus ik haw wol op in paad west om te sjen hoe't alles derby leit." Sa wie er ôfrûne sneon noch op redens by Earnewâld. It iis lei der hjir, nettsjinsteande de wynwakken fan earder yn 'e wike, goed by. Mar de koarte froastperioade hie ek as gefolch dat in soad minsken tagelyk it iis opsochten. "Yn Earnewâld seagen jo dat ûnder de druk fan it publyk it iis ek wol fluch minder waard."
Skande
It gefoel dat nei dizze koarte iiswike by Kroes oerhearsket, is benammen weemoed. "It iis lei der sa moai hinne, dat it skande is dat it net eefkes trochbakke koe."


title: Azc Balk slút yn oktober de doarren: "It wie koart mar goed"

maintext:
It asylsikerssintrum yn Balk giet yn oktober definityf ticht. Dat hat it Centraal Orgaan opvang Asielzoekers (COA) tongersdei besletten om't der hieltyd minder asylsikers nei Nederlân komme. It COA slút dit jier alve azc's yn it lân. De kommende tiid sil it COA tegearre mei de gemeente en oare belutsenen it trajekt ynsette om de asylsikers yn it azc te ferhúzjen. Hjir wurdt royaal de tiid foar naam.
De kar foar it sluten fan de lokaasje yn Balk is neffens Henk Wolthof, distriktshaad fan it COA, in optelsom fa faktoaren. "Hjirby spylje de sprieding fan asylsikers yn Nederlân en it soart lokaasje, hier of eigendom, in rol."
"Koart mar goed"
"De opfang yn Balk wie koart, mar goed", seit boargemaster Fred Veenstra fan De Fryske Marren oer it koarte bestean fan it azc yn Balk. It azc iepene yn septimber 2016 de doarren. "Wy ha de asylsikers in kâns jûn om yn Nederlân en Balk te 'landen' en dat is goed gien", seit Veenstra. "It wie in dreech proses om ta in azc te kommen. Mar doe't it der ien kear wie, gie it goed."
Personiel azc
It lot fan it personiel yn it azc yn Balk is noch net wis. Sy binne yn tsjinst fan it COA en soene mooglik op in oar asylsikerssintrum oan de slach kinne. Dit wurdt pas letter bekend. "De stroom van vluchtelingen naar Nederland is afgenomen en ik denk dat dit een goed teken is. Voor de werkgelegenheid is het een tegenvaller. Die gaat verloren", seit Wolthof fan it COA.


description: Hieltyd mear learlingen fan basisskoallen binne te swier. Om dêr feroaring yn te bringen, hat gemeente De Fryske Marren in swiergewicht ynskeakele. Erben W

title: FIDEO: Erben Wennemars helpt bern sûner te libjen


title: Michel Mulder en Karolina Erbanova winne Sulveren Bal

maintext:
De Sulveren Bal is dit jier wûn troch Michel Mulder en Karolina Erbanova. De sprint oer hûndert meter yn de Alvestêdehal yn Ljouwert is de lêste trije jier de ôfsluter fan it reedrydseizoen. Trije riders tagelyk yn de baan stride om de titel. De finale by de manlju gie tusken Jesper Hospes fan It Hearrenfean en de bruorren Ronald en Michel Mulder. Ronald Mulder waard twadde, Hospes tredde.
By de froulju stiene Erbanova, Floor van den Brandt en Femke Beuling yn de finale. Efter Erbanova waard Van den Brandt twadde en Beuling, dy't rydt foar it Gewest Fryslân, waard tredde. Ferline jier wiene Dai Dai Ntab en Floor van den Brandt de winners.


title: VC Snits fynt yn Abe Meininger nije trainer

maintext:
Abe Meininger is de nije trainer/coach fan VC Sneek. Hy komt sels fan Snits. Meininger folget Ruut de Wit op. Dy waard yn febrewaris waarnimmend coach, nei't Petra Groenland opstapt wie. Meininger traint no noch de famkes ûnder de 17 jier by RTC Groningen. Hy wie fjirtjin jier trainer/coach fan Jong Oranje. Ek wie er oplieder fan follybaltrainers op Papendal.
It bestjoer fan VC Sneek is bliid dat it op koarte termyn in goede trainer fûn hat om it earstefrouljusteam troch de play-offs te loadsen. Mei Meininger en de technyske kommisje sil it bestjoer sjen nei de krekte ynfolling fan it trainerskip en de stêf fan it earstefrouljusteam.


title: Brân op Skylge ferrinnewearret loads fan Steatsboskbehear

maintext:
In loads oan de Nieuwe Dijk op West-Skylge is tongersdeitemoarn betiid folslein útbaarnd by in grutte útslaande brân. It giet om in loads fan Steatsboskbehear. Dêr sieten gjin minsken yn, mar wol in protte guod, seit boskwachter Remi Hougee fan it eilân.
By de brân kaam flink wat reek frij. De oarsaak fan de brân is noch ûndúdlik. De brânwacht gie der mei meardere auto's hinne. By oankomst sloegen de flammen al út it dak.


title: Seehûne-opfang wol belutsen wurde by útfiering advizen

maintext:
De fiif opfangsintra foar seehûnen yn Nederlân wolle graach dat de minister fan Lânbou gebrûk meitsje sil fan harren ekspertize op it gebiet fan sike seehûnen. Sy sizze dat nei oanlieding fan it advys dat de Wittenskiplike Ried tiisdeitemiddei oanbiede sil oan de minister.
Wat der presys yn dat advys stiet is de opfangsintra no noch net hielendal bekend. Wol litte se witte, dat se nau belutsen wurde wolle by in soarchfâldige útfiering fan de advizen. "Dat de opvang eenduidiger gereguleerd moet worden, staat voor ons buiten kijf. Wij hebben waardering voor het vele werk dat de commissie heeft verricht, maar plaatsten ook tal van kritische kanttekeningen bij het advies tijdens een door de commissie gehouden stakeholdermeeting. We hebben te weinig tijd gekregen om inhoudelijk echt goed in te gaan op de materie," seit Guus Schweigmann út namme fan de opfangsintra.
Tsjinstanners
Denemarken, Noarwegen en Skotlân binne tsjinstanner fan it opfangen fan seehûnen. Dy lannen fine dat de natoer himsels rêde moat. Dútslân en Nederlân tinke dêr oars oer en fine dat it opfangen wol belangryk is. Neffens Schweigmann binne de opfangsintra wichtich: "Dankzij deze centra hebben we goed zicht op wat er gebeurt in en om onze zeeën. De opvangcentra spelen een cruciale rol in het voeden van wetenschappelijk onderzoek tot nu toe met relevante data."
It advys wurdt tiisdeitemiddei om twa oere oanbean oan minister Carola Schouten fan Lânbou.


title: 5 maaie: mar leafst sân Fryske Ambassadeurs fan de Frijheid

maintext:
Op 5 maaie hat Fryslân mar leafst sân Fryske Ambassadeurs fan de Frijheid. Foar it Befrijdingsfestival fan dit jier binne alle eardere Fryske ambassadeurs frege. Elske DeWall, Twarres, Iris Kroes, Piter Wilkens, Janneke Brakels & Raynaud Ritsma fan Vangrail komme op it haadpoadium op it Aldehoustertsjerkhôf.
Lucette van den Berg is de nije ambassadeur. Alle artysten foarmje in gelegenheidskollektyf en spylje mei de Keninklike Loftmachtkapel dat út 50 musisy bestiet. Se sille bysûndere duetten, spesjale gearwurkingen en ferrassende kombinaasjes bringe. "Superfet en machtich" fynt Raynaud Ritsma it. "Ik ha der in hiel soad sin oan."


title: SC Hearrenfean wint yn eigen hûs simpel fan Willem II

maintext:
Nei fjouwer wedstriden op rige sûnder oerwinning koene de spilers en supporters fan SC Hearrenfean sneontejûn nei ôfrin fan in kompetysjeduel wer jûchje. De ploech fan trainer Jurgen Streppel wie yn it eigen Abe Lenstra Stadion te sterk foar Willem II: 2-0.
Hearrenfean begûn goed oan de wedstriid en kaam troch in doelpunt fan Lucas Woudenberg op foarsprong. De linkerferdigener skeat fan krekt bûten it sechtjinmetergebiet de bal fia de binnenkant fan de peal efter Willem II-keeper Mattijs Branderhorst. It wie de earste goal fan Woudenberg yn it shirt fan Hearrenfean. Healwei de earste helte wie Reza Ghoochannejhad ticht by in ferdûbeling fan de skoare, mar syn skot gie njonken. Beide ploegen sochten mei in tuskenstân fan 1-0 de klaaikeamers op.
In pear tellen nei it begjin fan de twadde helte wie Ghoochannejhad in stik suksesfoller. Ut in foarset fan Denzel Dumfries makke de Iraniër de 2-0. In healoere foar tiid makke ynfaller Marco Rojas, yn de ploech kaam foar Arber Zeneli, in moaie aksje, mar koe der net 3-0 fan meitsje. In kertier foar it ein fan de wedstriid foel it earste 'kâns' fan Willem II te notearjen, mar spits Fran Sol seach dat syn ynset blokt waard.
Yn de slotfaze barde dêrnei neat mear, wêrtroch't Hearrenfean trije punten riker is.
SC Hearrenfean - Willem II 2-0 (1-0). 13. Lucas Woudenberg 1-0, 46. Reza Ghoochannejhad 2-0. Giele kaarten: Eyong Enoh, Elmo Lieftink (Willem II), Denzel Dumfries (SC Hearrenfean).
Opstelling SC Hearrenfean: Hansen; Dumfries, Høegh, Pierie, Woudenberg; Schaars, Thorsby, Vlap; Ødegaard (85. Van Amersfoort), Ghoochannejhad (81. Veerman), Zeneli (24. Rojas).


title: Nei 35 jier stekker út Seksje Edukaasje Frjentsjerteradiel

maintext:
De Seksje Edukaasje Frjentsjerteradiel hâldt mei yngong fan 1 maaie op te bestean. De seksje hat dan 35 jier bestien. It hie as doel de befoardering fan de Fryske taal en kultuer yn de gemeente Frjentsjerteradiel, mar dêr is no hieltyd minder belangstelling foar.
No't Frjentsjerteradiel opgien is yn de nije gemeente Waadhoeke is it neffens de organisaasje logysk om der no mei op te hâlden. De aktiviteiten bestiene ûnder oare út in ienakterfestival foar amateurtoanielferieningen, toanielfoarstellingen op skoallen en in foardrachtkriich foar bern.


title: Reuzefamke komt mei Royal de Luxe nei Ljouwert

maintext:
Ien fan de reuzen fan teäterselskip Royal de Luxe dy't yn augustus nei Ljouwert komt, is no bekend makke. It is it famke, de saneamde 'lytse reus'. Nei alle gedachten komme der twa reuzen nei Ljouwert. Royal de Luxe en de organisaasje hoopje dat in tredde reus ek noch mooglik is. Mar dat kostet in protte jild, want elke reus moat betsjinne wurde troch tsientallen minsken.
De besite fan de reuzen is op 17, 18 en 19 augustus. It is ien fan de toppers fan dit Kulturele Haadstêdjier. Jan Gaastra, produksjelieder fan it evenemint, soarget ek foar feilichheidsmaatregels. It tal besikers foar it barren is sa grut dat guon diken ôfsletten wurde. De auto parkearje yn de binnenstêd is yn dat wykein net mooglik. Dat sil bûten de stêd moatte. Bussen bringe de besikers nei it sintrum.
Smelle strjitsjes
De reuzen hawwe al yn grutte stêden west as Montréal en Londen, mar sa'n lytse stêd mei smelle strjitsjes as Ljouwert is foar it earst. Dêrom wurde der noch wol wat oanpassingen dien, omdat de reuzen net oeral del kinne. Mar, seit Jan Gaastra, der sille gjin beammen kapt wurde. Dat wolle de Frânsen perfoarst net. En as de reuzen earne ûndertroch moatte: 'Se kinne ek bûge of troch de knibbels'. Oer de rûte dy't de reuzen ôflizze sille, wurdt foarearst neat bekend makke. Pas in pear dagen yn it foar wurdt dat dúdlik. It moat in ferrassing bliuwe.
Skiednis Ljouwert
It teäterselskip Royal de Luxe komt út de omkriten fan Nantes yn Frankryk. By elke besite oan in stêd litte se de reuzen in ferhaal meimeitsje dat ynspirearre is op de lokaasje. It ferhaal yn Ljouwert sil dus dúdlik mei de skiednis fan Ljouwert en Fryslân te krijen hawwe.


title: "Der is gjin belangeferfrisseling by it Waadfûns"

maintext:
Der is perfoarst gjin sprake fan belangeferfrisseling by de ferdieling fan it jild fan it Waadfûns. Dat seit deputearre Klaas Kielstra.
Woansdei waard der yn provinsjale steaten praat oer in rapport fan de Noardlike en de Rânestêdlike rekkenkeamers. Dy kamen koartlyn mei swiere krityk op de ûnôfhinklikens fan it Waadfûns. De kontrôleynstânsjes fine de rol fan de provinsjes te grut. Sa nimme sy aansten in beslút oer subsydzjes dy't se sels oanfreegje.
Tafersjoch
De beoardieljende rol soe oernaam wurde moatte troch in ûnôfhinklike kwaliteitskommisje, fine de rekkenkeamers. Neffens de rekkenkeamers liket it sa op 'in slachter dy't syn eigen fleis kart'. De Steaten binne kritysk. Se fine dat it tafersjoch ferbettere wurde moat. Noch dit jier moatte dêrfoar regels op papier komme te stean. Sa moat der sjoen wurde nei ûnôfhinklike beslútfoarming. Dêr wurdt hurd oan wurke, sa seit deputearre Kielstra..
Moasje fan treurnis
De PVV fynt it net genôch. De partij tsjinne in moasje fan treurnis yn. Dêryn spruts de partij har ofkarring út oer de gong fan saken binnen it Waadfûns. De moasje helle it net.
It Waadfûns waard yn 2006 oprjochte om de gefolgen fan de gaswinning ûnder de Waadsee te kompensearjen. Bedriuwen en oerheden kinne subsydzje oanfreegje foar projekten dy't goed binne foar de natuer en it lânskip. Sûnt 2016 binne de Waadprovinsjes folle mear belutsen by it ûntwikkeljen en it yntsjinjen fan subsydzje-oanfragen.


title: Flylân spilet foar it earst yn 'e skiednis kompetysjefuotbal

maintext:
Foar it earst yn de skiednis hat der in offisjele fuotbalwedstriid west op Flylân. Sneon hie de jeugd fan SDS Easterein de primeur om tsjin VSV'31 te spyljen. SDS mocht as earste in kompetysjewedstriid spylje op it eilân, dat noch nea in offisjele fuotbalklup hân hat. De gemeente Flylân wie ek de lêste gemeente yn Nederlân dy't noch net ynskreaun stie by de KNVB. Dêr is dus no feroaring ynkaam.
Meikoarten wurdt it fjild op Flylân ek noch oanpakt foar in opknapbeurt. Oft der yn de takomst ek noch in team foar folwoeksenen komt, is noch net oan de oarder.
Nije wike woansdei is yn Fryslân Hjoed de folsleine reportaazje te sjen oer it nije team fan Flylân.


title: Langere reistiid trein Bûtenpost-Hurdegaryp troch oanriding

maintext: Treinreizgers tusken Bûtenpost en Hurdegaryp moatte tiisdeitejûn rekken hâlde mei in langere reistiid. Troch in oanriding mei in persoan is dêr op it stuit gjin treinferkear mooglik. Ferfierder Arriva set bussen yn op dat trajekt. It is noch net wis hoe lang't de fertraging duorje sil.


title: Melkfeehâlders net ûnder yndruk oprop: we brûke nêstpanne al

maintext:
Leden fan Nederlandse Melkveehouders Vakbond brûke de troch de provinsje oanpriizge nêstbeskermers al lang, seit foarsitter Harm Wiegersma fan it fakbûn. Deputearre Johannes Kramer rôp de organisaasje op om oan te sluten by de kampanje "Grutsk op Greidefûgels" wêrby't in spesifyk soart nêstbeskermers sintraal stiet.
NMV-foarsitter Wiegersma liket net al te bot ûnder de yndruk fan de oprop. Neffens him is dizze nêstpanne foar gebrûk fan de sleepslang troch ien fan syn leden betocht. Syn organisaasje stiet ek achter it gebrûk derfan. Mar der is wol in grut ferskil fan miening oer de romte dy't der wêze moat foar de bestriding fan rôfbisten. De NMV wol dêryn folle fierder gean as de provinsje.


title: Jurgen Streppel nei dit seizoen fuort by SC Hearrenfean

maintext:
Jurgen Streppel giet oan de ein fan dit seizoen fuort by Sportklup Hearrenfean. It kontrakt fan de trainer rint ôf en wurdt net ferlinge. Streppel folge yn 2016 Foppe de Haan op as oefenmaster fan Hearrenfean. Dêrfoar trainde er fiif seizoenen lang Willem II út Tilburg.
De spilersgroep waard tiisdeitemoarn foar de training ynljochte troch de kluplieding. Streppel en de spilers traine op it stuit; net ien wol in taljochting jaan.
Technysk manager Gerry Hamstra bliuwt langer by de klup. Syn kontrakt is mei ien jier ferlinge oant de simmer fan 2020.


title: SC Cambuur pakt punt mei 1-1 lyk spul tsjin Jong PSV

maintext:
SC Cambuur hat moandeitejûn yn Eindhoven mei 1-1 lyk spile tsjin Jong PSV. Even like it derop dat de thúsploech de iepeningstreffer makke yn de 21e minút, mar it doelpunt fan Albert Gudmundsson waard ôfkard, omdat ploechgenoat Sam Lammers bûtenspul stie.
Acht minuten letter slagge it Cody Gakpo fan Jong PSV wol. Yn de 29e minút sette hy de 1-0 op it skoareboerd. Lang duorre dy foarsprong lykwols net, want 5 minuten letter makke Ricardo Kip de lykmakker foar Cambuur (1-1).
Yn de twadde helte slaggen beide ploegen der net mear yn om te skoaren. De slotfaze wie noch even spannend mei in frije traap foar de Eindhovenaren en in giele kaart foar Sai van Wermeskerken.
Troch it lyk spul nimt Cambuur in puntsje mei werom nei Ljouwert.


title: Skoalbern plantsje nije beammen op beamfeestdei

maintext:
Sa'n 200.000 beammen wurde woansdei troch hiel Nederlân plante yn it ramt fan de nasjonale beamfeestdei. Dat wurdt dien troch mear as 100.000 skoalbern.
It provinsjale startsein wie op basisskoalle de Hoekstien yn Lúkswâld. De spesjale beammedei kaam dêr goed út: yn it doarp moasten in soad esken fuorthelle wurde om't se in deadlike sykte hiene. De skoalbern hawwe der no 25 nije wylgen plante.


title: SC Hearrenfean rêdt it net op tsjin Ajax

maintext:
Sportklup Hearrenfean is der sneintemiddei yn de kompetysjewedstriid tsjin Ajax net yn slagge in ferrassing del te setten. De ploech fan trainer Jurgen Streppel ferlear, nei in eardere rêststân fan 1-1, úteinlik mei 4-1 yn de Johan Cruijff Arena.
Iepeningstreffer
Nei in healoere yn de earste helte makken de Amsterdammers de iepeningstreffer. Matthijs de Ligt kopte in foarset yn de goal: 1-0. Inkelde minuten letter koenen ek de hannen fan de Feansters de loft yn. Martin Ødegaard skeat de bal binnen fan 25 meter ôf foar de lykmakker.
Foarsprong Ajax
Nei rêst krige âld-Hearrenfeanspiler Klaas Jan Huntelaar ferskate kânsen om Ajax op foarsprong te setten. Yn de 59ste minút kaam dy foarsprong der, doelpuntemakker wie Nico Tagliafico. Nei de 2-1 wie Hearrenfean net mear by macht werom te kommen. Donny van de Beek makke yn de 88ste minút in ein oan de lêste hoop fan SC Hearrenfean: 3-1. Yn blessueretiid soarge David Neres noch foar 4-1.
FC Utrecht
Sportklup Hearrenfean komt takom wike sneon wer yn aksje. Dan spilet de ploech in thúswedstriid tsjin FC Utrecht.


title: Kollum: "Optimisme"

maintext:
"Op tsjustere dagen kin ik tinke dat it mei ús net goed komt. At we net ûndergean yn in nije wrâldoarloch, dan sil dat wol barre troch klimaatferoaring, of oars is der wol dat hystearyske en gekmeitsjend grypfirus. En at ik wol, kin ik alle dagen yn it nijs oanliedingen fine foar soberheid. De Russen sette spionnen yn mei senuwgas, de grypepidemy duorret no al fyftjin wiken versus njoggen normaal, en hat al tûzenen libbens easke - ja, dat is echt sa - en de plestik soep yn de Stille Oseaan is fjouwer kear grutter as we earder tochten.
Mar we moatte net ferjitte om soms ek even de oare pagina's yn de krante te lêzen. Juster kaam it nijs dat de cv-ketel útbant wurdt. Yn 2020 wurdt de lêste cv-ketel ynstallearre, at it oan brancheorganisaasje Uneto-VNI, de fabrikanten fan cv-ketels, inkelde belangrike milieu-organisaasjes en in grut diel fan de Nederlânse enerzjysektor leit. Want, we moatte fan it gas ôf. Dat moat foar it miljeu, mar ek foar de Grinzers.
Myn cv-ketel is no hast fyftjin jier âld. Docht it noch bêst, mar is net de sunichste dy'tst no krije kinst. Dus ik wie foarsichtich al wat oan it sparjen en my oan it ynformearren. En bij it sykjen, tocht ek ik: ja, mar ik wol eins hielendal net wer in gastsjettel. Allinnich, wat is in alternatyf, ast yn in âlde binnenstêd wennest.
Myn broer is krekt ferhuze nei in wyk mei gloednije wenningen, en hat stedswaarmte as ferwaarming. Dat betsjut dat der in lieding mei waarm wetter syn hûs binnen komt. Wêr't die waarmte wei komt, wit ik net, mar dat kin fansels de enerzjysintrale wêze dy't in pear kilometer fierderop stiet, of ierdwaarmte.
Hjir yn 'e binnenstêd wurdt elk jier de stoepe wol ien kear iepen makke om der wer in nije lieding of kabel yn te lizzen. Dus ja, it is in protte wurk, mar stedswaarmte is hjir best in opsje. Ek waarmtepompen, dy't wurkje as omkearde airco's, binne mooglik. Dat liket my net it meast geskikte systeem, omdatst waarmte út de bûtenlucht helje moatst. Dus op de dagen datst it it measte nedich hast, is it it minst beskikber. Mar hawar, der binne mooglikheden. De wittenskip en de technologyske ûntwikkelingen geane sunich fierder. Dat is moai.
Fansels, it sil allegearre wer jild kostje, en dêrom wie die enerzjycoalysje ek foarsichtich mei it gasfrije takomstbyld. In nije cv-ketel kostet no miskien twatûzen euro, en in waarmtepomp is gau twa kear sa djoer. En ja, fjouwertûzen euro is in soad jild, mar it is net it ein fan 'e wrâld. Sommige minsken jouwe mear út oan in auto, tink ik dan mar wer.
Fierderop yn myn krante stie noch in berjocht: 'Opsteker voor jacht op kernfusie'. Ohja, kearnfúzje. Dat klinkt as kearnenerzjy, en dat is it ek wol, mar yn stee fan kearnspjalting sa't no gebrûklik is, wurdt hjir wurke mei it gearsmelten fan kernen. En dat leveret in protte enerzjy op, en suver gjin radio-aktyf ôffal. Yn myn jeugd, bij skiekunde, waard der al mei entûsjasme oar praten, mar je ferjitte soms wolris wat.
Ik wie bygelyks wat somber oer de opkomst fan de elektryske auto, en al it oare elektryske guod dat we yn hûs ha hjoed de dei, want it sûpt allegearre elektrisiteit. We ha de gloeilampe ôfskaft - lykas no dus miskien bard mei de cv - mar ast dêr in elektryske auto tsjinoer setst, sjit it net op. Wêr helje we al die enerzjy wei, freegje ik my wolris ôf.
Kearnfúzje. Se bouwe yn Frankryk in proefsintrale. Grut probleem is dat kearnfúzje bij ûntsachlik hege temperatueren bard, mar yn Eindhoven ha se in manier fûn om dêr mei om te gean, stie yn 'e krante. En at dit slagget, dan ha we in skier einleaze boarne fan enerzjy. Want de brânstof fan kearnfúzje is wetter.
It is noch net útsein dat we ûndergean oan de Russen of de gryp, mar litte we de optimistyske lûden út de wrâld fan technologyske ûntwikkelingen net ferjitte. Hup ierdwaarmte, hup kearnfúzje!"


title: FIDEO: Bern yn boarterskafee, âlden de stêd yn

maintext:
Lekker tegearre de stêd yn en de bern in pear oeren achterlitte by in Lego-boarterssaak. Hoe moai is dat? Heit en mem bliid, bern bliid. By de spesjale winkel 'Stenen Tijdperk', op 'e Kelders yn Ljouwert is woansdei alfêst even proefdraaid.
Ien kear yn de twa wiken kinne je de bern dêr twa oerkes bringe en dan sels winkelje. De bern kinne dan boartsje mei Lego, Duplo en Playmobil. Op de oefendei is it al aardich drok en de bern fermeitsje harren bêst. Rowan boartet mei in helikopter fan Lego en fynt it net slim as syn mem efkes de stêd yn giet. De mem fan Rowan, Fatima Jansen: "Ik kan even rustig gaan winkelen of sporten, ideaal." In oare mem fynt it al wat spannender. "Ik weet niet of ik mijn kinderen zelf zou achterlaten, maar ik vind het een goed idee, wie weet ooit", seit Marloes Peereboom.
Idwine Volbeda-Klooster is inisjatyfnimmer fan de 'winkel'. Se kaam op it idee omdat se yn Grou in kear in middei organisearre dêr't bern boartsje mochten mei Lego en Duplo ûnder begelieding. Der kamen safolle bern op ôf. "Alden fûnen it ideaal om efkes te kuierjen of te winkeljen", fertelt Idwine. Op 1 april iepenet se dêrom dizze 'beleefwinkel'. Je kinne der ek mei de bern komme om wat te iten en te drinken. Der binnen sels Lego-cupcakes te krijen.
Net allinne foar de bern is der fan alles te dwaan, ek foar folwoeksenen is de Lego moai. "Der binne in soad folwoeksenen dy't Lego ha", fertelt Idwine. Yn de winkel kinne je nije en twaddehâns Lego keapje, mar der binne ek in oantal collectors items. Dêr meie de bern allinnich nei sjen. Mocht ien thús in moai bouwurk ha, dan kin dy ek foar in perioade yn de winkel stean.


title: SportCast: Wat kinne Hearrenfean en Cambuur noch berikke?

maintext:
De ein fan it fuotbalseizoen is yn sicht. En dat betsjut dat it der op oankomt foar sc Hearrenfean en SC Cambuur. Nei in wikseljend seizoen foar beide Fryske klups, kinne se beide noch mei in posityf gefoel de simmer yn: hellet Hearrenfean de play-offs om Europeesk fuotbal? En kin Cambuur noch wat plakken klimme om mei te dwaan oan de play-offs om promoasje? Dan moat der noch wol wat gebeure, want Hearrenfean stiet tsiende yn de earedifyzje en Cambuur stiet op it tolfde plak yn de Jupiler League.
Nei de simmer
En hoe komt it nei de simmer? De Feansters sykje noch in nije trainer en fan mar leafst santjin Cambuurspilers rint it kontrakt ôf.
Yn ús twadde SportCast sjogge sjogge Hearrenfeansaakkundige Arjen de Boer en Cambuurwatcher Geert van Tuinen werom en foarút. Under lieding fan Jantine Weidenaar meitsje se de balâns op foar de beide Fryske profklups.
Sjoch foar mear SportCasts op omropfryslan.nl/sportcast.


title: Ljouwert en Súdwest-Fryslân belûke ynwenners net genôch

maintext:
Gemeenten Ljouwert en Súdwest-Fryslân dogge fierstente min om ynwenners te belûken by grutte bouprojekten yn de buert. Dat docht bliken út ûndersyk fan belange-organisaasje Vereniging Eigen Huis.
De twa gemeenten krije swiere ûnfoldwaandes fan har ynwenners: Súdwest-Fryslân in 3,7 en Ljouwert in 5,1. Minsken fine dat se te min hearre oer bygelyks de bou fan nije huzen, de oanlis fan diken en de pleatsing fan wynmûnen. En se hearre it ek te let, sizze se.
It gemiddelde sifer fan alle gemeenten dêr't it ûndersyk dien is, is in 4,4.


title: Besikerssintrum Ofslútdyk yn Koarnwertersân iepene

maintext:
Yn Koarnwertersân is tongersdeitemiddei it Afsluitdijk Wadden Center iepene. Dat is it besikerssintrum dêr't minsken fan alles te witten komme kinne oer it Waad, it Iselmargebiet, de fiskmigraasjerivier dy't der komt en oer de Ofslútdyk sels.
Minister Cora van Nieuwenhuizen en deputearre Klaas Kielstra iepenen it Wadden Center tegearre. It besikerssintrum is ûnderdiel fan it programma De Nieuwe Afsluitdijk. Dat hat as doel om de ekonomy fan Fryslân en Noard-Hollân in ympuls te jaan, mei allegear projekten op it mêd fan duorsume enerzjy, natuer, rekreaasje en toerisme.


title: Bestjoerder botst tsjin beam by Surhuzum

maintext:
Op de Suderheawei by Surhuzum is tongersdeitemoarn in bestjoerder mei syn auto tsjin in beam riden. De automobilist siet beknypt en koe net sels út de auto komme. De brânwacht hat de bestjoerder út de auto helle.
Oer syn tastân is noch neat bekend. Hy is oerdroegen oan personiel fan de ambulânse. Ek waard der in traumahelikopter oproppen.


title: UNIS Flyers wint twadde finaleduel

maintext:
De iishockeyers fan de UNIS Flyers ha de twadde wedstriid yn de best-of-5 searje om de titel yn BeNe League wûn. Op it eigen iis fan Thialf waard it 3-1 (1-0, 0-1, 2-0) tsjin Hijs Hokij út Den Haach.
Yn de earste perioade wie de start goed fan de Flyers. Al nei fjouwer minuten makke Brent Janssen in moaie goal, wêrmei't hy syn ploech op foarsprong sette. Letter rekke Postma noch de latte. De tsjinstanner út Den Haach begûn better oan de twadde perioade. Binnen twa minuten wie it Smid dy't de 1-1 op it skoareboerd sette.
Dêrnei pakten de Flyers wol wer de rezjy yn de wedstriid. Se wiene ek better en krigen in pear goede kânsen. Brent Janssen rekke mei in hurd skot de peal, en ek Adam Bezak en Tony Demelinne koene in ien-op-ien situaasje mei de keeper fan Den Haach net omsette yn in goal.
Der wiene in soad powerplay-situaasjes yn de tredde periode, mar it duorre lang foar't ien fan beide teams dêrfan profitearre. Fiif minuten foar tiid wie it Lars den Edel dy't de wedstriid besliste foar de Flyers. Yn de lêste minuten hie Hijs noch wol in man mear op it iis, tochten ek dat se de lykmakker skoarden, mar de Flyers koe it duel oer de streep lûke. Mei noch 27 sekonden op de klok besliste Janssen mei syn twadde goal it duel doe't Hijs sûnder keeper spile.
Om't de earste wedstriid, freedtejûn yn Den Haach, mei 4-2 ferlern waard, stiet it no 1-1 yn de searje. De tredde wedstriid is tiisdei yn Den Haach. De ploech dy't as earste trije wedstriden wint, pakt de titel yn de BeNe League. De Flyers ferlearen earder dit seizoen al de bekerfinale fan Hijs Hokij en ek de Nederlânske titel gie nei Den Haach.


description: De kuorballers fan LDODK hawwe sneontejûn yn eigen hûs mei dúdlike sifers wûn fan KCC. Op De Gordyk wie de thúsklup fierstente sterk foar de ploech út Cape

title: LDODK wint thús fan KCC en hâldt útsjoch op play-offs


title: Kollum: "Ferkiezingen"

maintext:
"It is wat let, mar ik waard de ôfrûne dagen oan alle kanten útdage om it hjoed dochs efkes oer dy gemeenteriedsferkiezingen te hawwen. Toe dan mar, se binne dochs noch mar oan it formearjen.
Stel se hienen Gemeentebelangen yn De Fryske Marren wer oprjochte, om't de FNP, wêryn't dy opgien binne, tefolle in bestjoerderspartij waard. Stel dat hypotetyske Gemeentebelangen mei de eask kaam wie om bygelyks de toeristebelesting foar Dútsers en Grinzers gâns te ferheegjen en dat jild te besteegjen oan in gemeentlike AOW foar fyftigers. Dan hie Gemeentebelangen dy ferkiezingen wûn.
Yn Drachten stie winkelman Ynze de Boer as earste op ’e list fan de Eerste Lokale Partij. Hy wist dat de measte lju in keapsnein woenen. Hy makke it ta in issue, eeh kwestje. 52 sneinen iepen, oars gean ik net yn it kolleezje. Hy wûn dik. De SGP kaam net iens yn de ried. Wy stimme net op partijprogramma’s. Wy stimme op kwestjes, nei foaren brocht troch persoanlikheden.
Dat is net oars. As ik it hjir ha oer it sa no en dan kloaterige fûgelbelied fan de provinsje, dan ha ik it net oer de provinsje, mar oer Jehannes Kramer. As ik it ha oer it tekoart fan kulturele haadstêd, dan is dat it tekoart fan Sietske Poepjes. Oars begrypt gjin mins der mear wat fan. Polityk draait net mear om partijen, mar om persoanen.
Net inkeld om dwerse lju. We ha njonken de striid foar in kwestje dy’t ús past toch ek wol wer wurdearring foar goed bestjoer. Jouke Spoelstra waard de kening fan Achtkarspelen, hy hat de kwestje swimbad Bûtenpost der trochskuord. En as sa’n ploechje op It Hearrenfean der foar soarget dat it wer wat goed is mei de sinten, dan krije se de kompliminten en dus de stimmen fan de befolking, trochgean jonges. Wol singelier dat se dêr, en rûnom fierder trouwens ek, wol hiel foarsichtich wiene yn de kampanje. Se seinen op alles “dat moatte we noch mar efkes besjen”. Want o heden, meitsje asjebleaft nearne in kwestje fan, want dan kinne we samar op de soademiterij gean. In kwestje kin him ek tsjin je keare. Mar lokkich foar de PvdA dêr, waard Jaap Stalenburg, dy’t der net oer kin dat elkenien Betty van der Ven wol en him net ken, pas nei de ferkiezingen in kwestje. No ja, kwestje, hy is gewoan dach.
Dan is it moai op It Amelân te sjen dat wy it mar neat fine dat riedsleden mei ús jild elkoar altyd mar yn de bek hingje en fan de iene partij nei de oare stroffelje, en dat der neat bart. Nije partij, en hup dêr waard Een fan eenheid ynienen één yn de ried. De eilannen bestean fansels fan lokalio’s, Ameland Een hat net iens in partijprogramma. Elk ken elk dêre. En al ken net ien yn Balk immen op De Jouwer, oer in tsiental jierren ha we net oars yn de gemeentepolityk mear. Dan stimme we op yndividuele minsken dy’t doarpen of kwestjes fertsjintwurdigje. Dy sitte net yn in kolleezje, want bestjoere is hartstikkene swier. Dêr beneame we technokraten sûnder miening en gefoel yn.
Dan ha we noch it ferlies fan de FNP. Dat wol net in lokale partij wêze. Mar is dat foar minsken wol. Ferfelend is dat de kwestje wêrmei't se it libbensljocht seagen, de Fryske taal, yntusken wol sawat klear is. Dan kin Tjibbe Brinkman, dy’t yn Achtkarspelen fan it poadium dondere, moandei yn it Polytburo wol sizze dat der mear taalstriid yn de FNP sitte moat, mar dat ha alle oare partijen al lang oernaam. De FNP is hielendal net in bestjoerderspartij. Pak mar lokale kwestjes, wy ha leaver jim as GrienLinks, al bedoele jim presys itselde.
Dan sitte je noch mei Jehannes Kramer. Dy bestjoert. Dy sit yn it provinsiaal kolleezje. Dêr moat oar jier ek wer foar stimd wurde. Dat wurdt neat. Jehannes hat mar ien kar. In kwestje. Feangreidegebiet. Yn it FNP-programma stiet sûnder kantroeren dat it wetter dêr omheech moat. Inkeld as de FNP dêrom út it kolleezje stapt, want CDA en VVD bliuwe by de boeren, en mei de opposysje meigiet, dan wik ik dat by de folgjende ferkiezingen de FNP safolle stimmen krijt dat se wer frege wurde sille foar it kolleezje."


title: Mysterieus gat hâldt Droegeham yn besnijing...

maintext:
Der sit mooglik in grut mystearje yn de grûn by it Heechhout by Droegeham. Freedtejûn hearden omwenners ynienen in grutte klap, wêrnei't se in gat fan sa'n oardel meter yn trochsneed ûntdutsen yn in greide tichtby de dyk. Gjinien wit hoe't it gat ûntstean koe.
Eksplosyf?
De buert nimt it sa heech op dat sels de plysje ynskeakele is. Dy hawwe ûndersyk dien nei it mysterieuze gat, en sizze dat der yn alle gefallen gjin fjoerwurkresten fûn binne. De Explosieven Opruimingsdienst wurdt no frege om fierder ûndersyk te dwaan.
Aliens?
Mar ek de mear ûngewoanere opsjes wurde iepenhâlden. Want it soe samar ris kinne dat 'it gat fan Droegeham' in bûtenierdske oarsprong hat. Dêrom sil no ek Pieter Dijkstra fan de Stjerrewacht yn Burgum ûndersyk dwaan nei it ferskynsel. Dijkstra wit alles fan de romte, stjerren en alles wat der mooglik fan boppen falle kin.
Wurdt ferfolge...


title: UPDATE: Sjinkie Knegt pakt brûns op 1000 meter

maintext:
By it wrâldkampioenskip shorttrack yn it Kanadeeske Montreal hat Sjinkie Knegt in brûnzen medalje op de 1000 meter wûn.
Yn de finale begûn Knegt fan it lêste plak ôf. Doe't de Kanadees Girard ûnderút gie, koe hy opskowe nei foar, mar mear as brûns siet er net yn.
Knegt hie yn syn kwartfinale noch alle muoite. De Kanadezen Girard en en Hamelin kamen foar de Bantegeaster oer de streep, mar dy mocht op basis fan syn rappe tiid dochs nei de heale finale. Yn die heale finale besocht Knegt út alle macht om by de beste twa te kommen, mar dat slagge net. Mar om't de Bantegaster hindere waard, sette de sjuery him dochs troch nei de finale.
Itzhak de Laat út Ljouwert gie yn syn kwartfinale spitigernôch ûnderút.
Olympysk kampioen Suzanne Schulting pleatste har net foar de heale finale op de 1000 meter. Yn har kwartfinale waard se bestraft mei in penalty.
Sawol de manljusploech as de frouljusploech ride sneintejûn noch de finale fan de ôflossing.


title: Winst Snits Wyt Swart tsjin MSC

maintext: Snits Wyt Swart hat sneontejûn yn de Haadklasse A thús wûn fan MSC út Meppel. It waard 2-1 foar de Snitsers. By MSC waard in doelpunt ôfkard, nei de 1-0 fan Snits fan David van der Pol. Letter tekene Gerben Visser foar de 2-0. Yn de slotfaze wie it dochs noch raak foar MSC, doe't de Snitser keeper mei bal en al it doel yn rûn waard troch in spiler fan MSC.


title: Noarmen foar lytse basisskoallen yn Súdwest-Fryslân oanpast

maintext:
De basisskoallen yn de doarpen yn it eardere Littenseradiel komme de kommende fiif jier net yn gefaar. Dat ferwachtet wethâlder Stella van Gent fan de gemeente Súdwest-Fryslân. It giet om acht skoallen: Boazum, Easterein, Easterwierrum, Itens, Reahûs, Wiuwert en twa yn Wommels.
Troch de weryndieling moasten de noarmen foar lytse skoallen op 'e nij besjoen wurde. As der foar de hiele gemeente ien noarm wêze soe, soe dy op 49 komme te lizzen. In pear skoallen kinne dêr net oan foldwaan. Wethâlder Van Gent stelt no in splitste noarm foar. Yn de stêden moatte skoallen op syn minst 153 learlingen hawwe, yn de doarpen moatte der 30 bern wêze. Foar in pear skoallen is 30 bern ek al oan de hege kant, mar wethâlder Van Gent seit dat soks oplost wurde kin. Bygelyks omdat der oare regels binne as der binnen in straal fan fiif kilometer gjin oare skoalle is. Fierder kinne skoallen in fúzje oangean, om opheffing foar te kommen.
Op dit stuit binne der 60 basisskoallen yn Súdwest-Fryslân: 14 yn Boalsert en Snits en 46 yn de rest fan de gemeente. Mei yngong fan it nije skoaljier wurde dat der 55, troch fjouwer fúzjes.


title: Ljouwerter strannen bliuwe tagonklik as der festivals binne

maintext:
Minsken kinne by de Ljouwerter festivals tenei gewoan gebrûk meitsjen bliuwe fan de strannen yn it Griene Stjer gebiet by Ljouwert. Dy tasizzing docht wethâlder Sjoerd Feitsma. Yn de ried fan Ljouwert wurdt de kommende tiid praat oer in nije omjouwingsfergunning. Dy waard ferline jier ferneatige troch de rjochter.
Alle partijen fine dat it gebiet altyd tagonklik wêze moat foar alle rekreanten. Earder waard it grutste part by festivals as Psy Fi ôfset. Allinnich it naaktstrân wie dan berikber. Dat wurdt no oars, sa sei wethâlder Feitsma by de behanneling yn de gemeenteried. Sa as it no liket bliuwt dizze simmer it strân it tichtste by de Ljouwerter wyk Camminghabuorren beskikber foar badgasten. Ek it naaktstrân is gewoan tagonklik krekt as it strân dêr't de hûnen swimme meie.


title: Ljouwerter stimburo hat lêst fan stroomsteuring

maintext:
Minsken dy't woansdei stimme by stimburo Het Nieuwe Hoek yn Ljouwert kinnen dat samar yn it tsjuster dwaan moatte. De stroom foel dêr út, neidat de frijwilligers in blowerkachel oanset hienen. Yn it leechsteande fersoargingshûs wie it stimburo earst yn de hal ynrjochte. Dêr wie it lykwols te kâld, sadat alles ferpleatst waard nei in kantoarke.
Om it dêr dochs wat op te waarmjen, is dêr in kachel delset. Dy naam safolle stroom dat alles útfoel. It hat ûngefear in healoere duorre, foardat mei ferlingkabels it ljocht wer oan koe. Ek de kachel stiet de hiele dei noch oan. De stroom kin dus sa wer útfalle.


title: Protest by de Ried fan Steat oer grûnwetterstân

maintext:
Bewenners fan de Oude Willemsweg en in blombolleteler yn buorskip Oude Willem by Appelskea hawwe tongersdei by de Ried fan Steat protestearre tsjin de ferheging fan de grûnwetterstân, dy't fan Oude Willem in natuergebiet meitsje moat. De beswiermakkers fine dat de effekten fan it ferheegjen fan de grûnwetterstân net foldwaande ûndersocht binne.
Wetterskip Fryslân en de Drents Overijsselse Delta wolle de grûnwetterstân mei fiif oant tsien sintimeter ferheegje. De blombolleteler tinkt dat de grûnwetterstân yn de praktyk wol folle heger útfalle kin. Hy seit dat eltse sintimeter heger wetter, skea oan de blombollen feroarsaakje kin. De beide wetterskippen tinke dat soks tafalt, omdat der in kade lein wurdt om de plakken hinne dêr't it wetter net heger stean mei.
Oude Willem is 450 bunder grut. Dêrfan leit sawat de helte yn Fryslan en de helte yn Drinte.


description: It CDA yn Fryslân hat fan 28 maart ôf trije nije steateleden. It giet om Anne Schelhaas fan Blesdike, Rendert Algra fan Jobbegea en Johan van Tuinen fan Be

title: Trije nije steateleden foar CDA Fryslân


title: Rêdingsbrigade Drachten oefenet minsken rêde út wek

maintext:
Frijwillich in wek yn springe. Dat is wat in tal frijwilligers fan de Rêdingsbrigade Drachten tongersdeitejûn diene. Yn oerlibbingspak doarden guon dat wol oan, wylst kollega's op ferskate wizen besochten harren der wer út te krijen. It makket bygelyks wol wat út as besocht wurdt immen út in wek te heljen dy't sels meihelpe kin of dat it slachtoffer út de tiid is.
Foardat de oefening úteinsette, krige elkenien ynstruksjes. It komt net faak foar dat der sa yn de praktyk oefene wurde kin op echt iis. En alles wat leard wurdt, wurdt ek yn de praktyk brocht. Ien frijwilliger hat fan 'e wike mei har famylje by De Feanhoop al in reedrider helpe kinnen dy't troch it iis sakke wie.


title: Miho Takagi kampioen, Ireen Wüst twadde, De Jong fjirde

maintext: Reedrydster Antoinette de Jong fan Rottum is op it WK allround yn Amsterdam fjirde wurden. De Jong waard sneon sechde op de 1500 meter en fiifde op de 5000 meter. Freed waard se op de 500 meter fjirde en op de 3000 meter fiifde. De wrâldtitel wie foar Miho Takagi út Japan. Seisfâldich wrâldkampioen Ireen Wüst waard twadde yn it einklassemint. Freed liet se tefolle lizze op de 500 meter. Wüst wûn noch wol de 5000 meter. Annouk van der Weijden pakte yn har lêste grutte wedstriid it brûns yn de einstân.


title: UPDATE: Brân by plomfeebedriuw ûnder kontrôle

maintext:
Yn in plomfeebedriuw oan de Blauhústerwei yn Surhústerfean hat sneontemoarn brân west. It fjoer bruts om sân oere hinne út. De brân wie yn in gebou dêr't de ferwaarming regele wurdt foar de loadsen dêr't it plomfee yn sit. De brânwacht koe foarkomme dat it fjoer oersloech nei de ferbliuwen fan it plomfee. Tsjin tsien oere wie de brân ûnder kontrôle. De oarsaak fan de brân is noch net bekend.
In #surhuisterveen is zojuist het sein brand meester gegeven. Einde van de berichtgeving. — Brandweer Fryslân (@BrandweerFrl) March 10, 2018
De brand woedt in een gebouw achter op het perceel van waaruit verwarming van de pluimvee schuren wordt geregeld. De brandweer is bezig met blussen en gaat voorkomen dat de brand overslaat naar een van de pluimvee schuren op het terrein. — Brandweer Fryslân (@BrandweerFrl) March 10, 2018
Brandweereenheden uit Damwoude en Surhuisterveen zijn ter plaatse voor een brand aan de Blauwhuisterweg in #Surhuisterveen. Hier woedt brand bij een pluimveebedrijf. — Brandweer Fryslân (@BrandweerFrl) March 10, 2018


title: Lichem yn wetter Dokkumer Nije Silen is fan fermiste Grinzer

maintext:
It lichem dat moandei fûn is yn Dokkumer Nije Silen is fan de fermiste Bart Goeree út Ulrum. Dat makke de plysje moandeitejûn bekend op twitter. De man waard sûnt snein fermist. Syn auto stie by Dokkumer Nije Silen en dêrom socht de plysje it wetter ôf tusken Nije Silen en Ingwierrum. It lichem waar moandei yn de rin fan de dei lokalisearre. Oan 'e ein fan de middei is it lichem burgen.
De resultaten fan it ûndersyk nei de deadsoarsaak binne noch net bekend.


title: UNIS Flyers ferliest ek finale BeNe-League fan Hijs Den Haag

maintext:
UNIS Flyers hat de finale om it kampioenskip fan de BeNe-League ferlern. De Feanster iishockeyers ferlearen sneontejûn yn in grôtfol Thialfstadion de fjirde finalewedstriid mei 1-5 fan Hijs Den Haag. Dy ploech kaam dêrtroch yn de best-of-five searje op 3-1 en meie harren kampioen fan de BeNe-League neame. De Flyers ferlearen earder dit seizoen ek al de Nederlânske titel en de beker oan Hijs Den Haag. De perioadestannen wiene sneontejûn 0-0, 0-2 en 1-3.
Yn in spannende pot wiene beide ploegen lang oan elkoar weage. Yn de earste perioade waard net skoard. Den Haag bruts de wedstriid yn de twadde perioade iepen nei in goal fan Raymond van der Schuit. Fuort dêrnei foel ek de 2-0 foar Den Haag, diskear troch Alan van Bentum.
De wedstriid waard dochs noch spannend doe't Adam Bezak betiid yn de tredde perioade foar de oanslutingstreffer soarge: 2-1. Lang duorre dy spanning net, want Oliver Petaky makke in minút letter de 3-1 foar Den Haag. Van Bentum sette it duel fjouwer minuten foar it ein op slot troch de 4-1 te skoaren. Jeffrey Melissant brocht yn de slotfaze de 5-1 einstân foar Den Haag op it skoareboerd.


title: 13-jierrige fytser ferstoarn nei ûngelok op It Hearrenfean

maintext:
De 13-jierrige jonge út Aldeboarn dy't earder dizze wike belutsen wie by in ferkearsûngelok op de Ljouwerterstrjitwei op It Hearrenfean is ferstoarn. Dat hat de plysje bekendmakke.
Woansdeitemoarn kaam de jonge yn botsing mei de auto mei oanhingwein fan in 54-jierrige ynwenner fan Oranjewâld. It slachtoffer wie op dat stuit op de fyts ûnderweis. De automobilist moast fan de Ljouwerterstrjitwei nei de Windas, en stuts dêrby it fytspaad oer. Dêr gie it mis. De jonge fytser is fuort nei it sikehûs brocht, dêr't hy sneontejûn oan syn ferwûnings ferstoarn is.


title: Friezen fiele har it feilichst fan alle Nederlanners

maintext:
Friezen fiele har feiliger as de rest fan de Nederlanners. Dat docht bliken út ûndersyk fan it Fries Sociaal Planbureau nei feiligens yn Fryslân. De Friezen jouwe in 7,8 as rapportsifer foar harren algemiene gefoel fan feiligens. Yn har eigen hûs fiele se har it meast feilich. Mar 5 persint jout oan dat de buert der it ôfrûne jier minder feilich op wurden is.
Ynternetfeiligens
Op ynternet fiele Friezen har it minst feilich. Mar 39 persint fan de ûnderfregen fielt him hjir feilich. Dochs kinne se hjir sels ek noch wol wat ferbetterje. Minder as de helte jout oan geregeld wachtwurden oan te passen en back-ups te meitsjen.
WhatsAppgroep
Friezen dy't lid binne fan in online groep fiele har faker ûnfeilich as minsken dy't hjir gjin diel fan útmeitsje. Mar 35 persint fan de ûnderfregen jout oan dat se har feiliger fiele no't se yn in WhatsAppgroep sitte.


title: Feilichheidsregio wol mear omtinken foar slachtoffers

maintext:
Feilichheidsregio Fryslân wol dat by kalamiteiten mear oandacht is foar slachtoffers. Fierders moat der tenei rapper in bistedokter ynskeakele wurde, as bisten belutsen binne by in kalamiteit, en der soene mear foarljochters ynset wurde moatte by ynsidinten mei in soad media-oandacht. Dat binne de útkomsten fan de evaluaasje fan Feilichheidsregio Fryslân fan grutte ynsidinten yn de ôfrûne jierren.
Ut de evaluaasje docht ek bliken dat der in protte saken goed gean. Sa binne de measte slachtoffers bliid mei de snelheid en adekwaatheid fan de helpferliening nei in ynsidint. "We wolle graach sa goed mooglik help biede by in ynsidint. Dêrom evaluearje wy alle krisissituaasjes mei de belutsen krisisfunksjonarissen. En sûnt koart ek mei de belutsen slachtoffers sels", seit klusterhaad Rika Leijstra fan Feiligheidsregio Fryslân.


title: "Proef mei ferpleatse bushalte nei doarpsrâne giet troch"

maintext:
De provinsjale proef, wêrby't de bus net mear yn it tal doarpen komt, giet troch. Dat sei deputearre Johannes Kramer yn It Polytburo.
Op twa plakken rint op dit stuit in eksperimint mei it 'strekken' fan buslinen. Dat binne de buslinen tusken Dokkum en Ljouwert: bus 51 oer Gytsjerk en bus 54 oer Stiens, Hijum, Hallum. De bus rydt dan net mear ôf nei it sintrum fan it doarp, mar bliuwt op de trochgeande dyk oan de râne fan it doarp. Yn de doarpen sels wurdt ferûntrêste reagearre op it plan. It soe foar ûnfeilige sitewaasjes soargje kinne. Ek is it foar âldere minsken mooglik lestiger in bushalte te berikken. Kramer seit dat de nije situaasje úteinlik liede sil ta mear reizgers yn de bus en dêr giet it him om. It algemiene belang fan Fryslân giet foar de winsken fan de ôfsûnderlike doarpen, seit Kramer. Reizgersorganisaasje ROCOV hat de provinsje in brief stjoerd wêryn se it iens binne mei de provinsje.
"Tûke set fan BFVW"
Kramer sei fierders noch dat er it in tûke set fan it Bûn fan Fryske Fûgelwachten dat se dit jier gjin ûntheffing foar it meinimmen fan it earste ljipaai oanfreegje. De provinsje soe dy ûntheffing ek net jûn hawwe. Oare natuerorganisaasjes binne al jierren op it meinimmen fan ljipaaien tsjin. De lêste jierren giet de kommissaris fan de kening nei it aai yn it lân ta. Kramer fynt dat de tradysje bliuwe moat. Dat heart by Fryslân, seit er. De deputearre hat wol soargen oer it tal neisoargers. Der binne hieltyd minder, omdat de oarspronklike tradysje fan it meinimmen fan ljipaaien ferdwûn is.


title: Harry van der Molen (CDA): "Sleepwet is yn prinsipe goed"

maintext:
De Wet op de Inlichtingen- en Veiligheidsdiensten, dêr't woansdei in referindum oer hâlden wurdt, is yn prinsipe in goede wet. Dat fynt CDA- Twadde Keamerlid Harry van der Molen. Reparaasje fan de wet, sa't GrienLinks dat wol, is net nedich. Van der Molen sei dat yn It Polytburo.
Terroristen
De nije wet, ek wol de sleepwet neamd, jout feilichheidstsjinsten mear mooglikheden by it opspoaren fan terroristen. Neffens tsjinstanners moat de wet ferbettere wurde. Sa moat de privacy fan boargers better beskerme wurde. Punt bliuwt dat it kabinet in eventueel 'nee' tsjin de wet neist him dellizze kin.
Ferwachte opkomst
Van der Molen sei te ferwachtsjen dat de opkomst foar dit referindum wolris leech wêze kin. Foaral yn de Fryske gemeenten dêr't gjin gemeenteriedsferkiezingen binne, sille neffens him net in soad minsken de muoite nimme om te stimmen. Dy gemeenten binne Ljouwert, Súdwest-Fryslân en Waadhoeke.


title: IepenUP oer 'ontspullen'

maintext:
'Ontspullen': hjoed-de-dei is dat in wiere trend. De term seit it al; 'ontspullen' is fuortdwaan fan alle lúkse spullen en it sa duorsum mooglik libjen. Dat is it tema fan IepenUP dizze wike. Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Wat is no écht wichtich
Ek is der in breed skala oan minsken dy't te gast binne om mei te praten oer it duorsum en sirkulêr libjen. Maaike Fris helpt minsken om te 'ontspullen' en te hâlden wat wol belangryk is. Marjolein Jonker, bewenster fan in Tiny House én ambassadeur fan de Tiny House Movement. Direkteur fan Omrin, John Vernooij. En ek opromterapeut Tea Rodenburg en anty-stress terapeut Thirza Gielissen komme oan it wurd om oer harren spesjalisme te praten.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Earste ljipaaien yn fjouwer gemeenten fûn

maintext:
Jelte Bakker út Ginnum hat tiisdeitemiddei it earste ljipaai fan Ferwerderadiel fûn. De feehâlder die de fynst yn syn eigen lân. Boargemaster Wil van den Berg ûntfangt Jelte Bakker tongersdei op it gemeentehûs. Dêr krijt er syn finerslean en in sertifikaat.
Mink Jelle Zijlstra út Dokkum fûn tiisdei it earste ljipaai fan Dongeradeel, yn de Anjumer Kolken. Loko-boargemaster Pytsje de Graaf sil him ûntfange.
Ek yn de gemeente Harns is it earste ljipaai fûn. Anne Wind út Penjum fûn it woansdei tusken Harns en Achlum. It is de twadde kear op rige dat Anne it earste aai fûn.
Hennie van der Heide út Aldhoarne fûn it earste ljipaai fan de gemeente Eaststellingwerf, by Makkingea yn de polder achter de mûne. Hy wie foarich jier ek al de earste finer. Boargemaster Oosterman ûntfangt Van der Heide tongersdei.


title: Drokke stappersjûn foar helptsjinsten yn Ljouwert

maintext:
De plysje hat it yn de nacht fan sneon op snein drok hân mei stappers yn Ljouwert dy't har misdroegen. Sa krige in 17-jierrich famke út Ljouwert oan it begjin fan de nacht in proses ferbaal om't se besocht mei in falsk ID bewiis in kroech yn te kommen.
Alkohol
Eefkes letter moast in 52-jierrige ynwenner fan de gemeente Tytsjerksteradiel troch de plysje oanhâlden wurde foar iepenbiere dronkenskip. By in kontrôle die nammentlik bliken dat de man noch in straf ûnder betingst hie, en gjin alkohol brûke mocht.
Om in oere as fjouwer moasten de helptsjinsten yn aksje komme foar in 44-jierrige ynwenner fan Ljouwert, om't dy troch it brûken fan alkohol en drugs net goed wurden wie. Dizze man moast nei it sikehûs brocht wurde. It is net dúdlik hoe't it no mei him is.
Unrêstich
Oan de ein fan de nacht waard de sfear om it Ruterskertier hinne grimich. Sa moast in 18 jierrige ynwenster fan Assen mei nei it plysjeburo om't se in 43-jierrige ynwenster fan Ljouwert swier mishannele hie. It publyk waard op dat stuit yn de binnenstêd sa ûnrêstich dat de plysje needsaak seach om de wapenstok te brûken. In 24-jierrige Ljouwerter moast hjirnei mei nei it buro foar it misledigjen fan de plysje.


description: Wetterskip Fryslân helpt de kommende jierren minsken yn Mozambyk mei it wetterbehear. Doel is om se te beskermjen tsjin wetter en se te helpen om genôch en

title: Wetterskip Fryslân helpt Mozambikanen mei wetterbehear


title: Minister hat fertrouwen yn ûndersyk nei fjoertoerwachter

maintext:
Der is neat mis mei it ûndersyk dat Rykswettersteat docht nei it pesten fan fjoertoerwachtster Nicolette van Berkel fan Skylge. Dat anwurdet minister Kajsa Ollongren op fragen fan GrienLinks. Neffens de minister is der op it stuit in 'kundige ploeg' mei trije saakkundigen oan de slach. De saak draait om in klacht fan Van Berkel. Sy tsjinne twa jier ferlyn in klacht yn oer seksuele yntimidaasje en pestgedrach fan kollega's. Nei de melding is de tastân eskalearre en sûnt dy tiid sit Van Berkel thús. Der hawwe al in tal ûndersiken west nei de klachten. Dy fynt Van Berkel net ûnôfhinklik. Ek hat Rykswettersteat ynformaasje oer de sûnens fan Van Berkel dield mei kollega's. Dat hie net moatten, skriuwt Ollongren. Rykswettersteat hat dêrfoar ekskús oanbean en it rapport weromhelle by de kollega's.
Ollongren skriuwt dat se it folste fertrouwen hat yn it tredde ûndersyk. Dat is neffens de minister ûnôfhinklik en wurdt útfierd troch goede minsken. Earder waard bekend dat ien fan de kommisjeleden, Bert Cremers, him weromlutsen hat. Hy fynt dat Rykswettersteat te min ynformaasje jout oer de saak. Rykswettersteat bliuwt derby dat it wol in ûnôfhinkelik ûndersyk is en easket fan Van Berkel dat se dêroan meiwurket. De minister is it dêrmei iens en dielt de krityk fan Cremers net. It ûndersyk moat op 1 april klear wêze. Van Berkel moat dêroan meiwurkje. As se wegeret, kin se dien krije.


title: Friezinne nei ûngelok by Wapserveen ferstoarn

maintext: In 27-jierrige frou fan It Hearrenfean is tiisdeitejûn omkaam by in ûngelok op de Van Helomawei by it Drintske Wapserveen. De frou botste yn in flauwe bocht nei rjochts tsjin in beam yn de linkerberm. De frou kaam fêst te sitten yn har eigen auto en ferstoar koart nei it ûngelok oan har ferwûningen. De helptsjinsten wiene manmachtich útrukt, wêrûnder ek de traumahelikopter. De plysje ûndersiket hoe't it ûngelok barre koe.


title: Opnij ferlies froulju Drachtster Boys op EK sealfuotbal

maintext:
De sealfuobalfroulju fan de Drachtster Boys hawwe tiisdeitejûn opnij ferlern yn harren twadde wedstriid yn it Twadde Europeeske Frouljussealfuotbalkampioenskip. Nei it ferlies fan moandei tsjin Olimpus Roma Italië, moasten de Friezinne it tiisdei opnimme tsjin SL Benfica. It waard 6-1 foar de froulju út Portugal.
Nei in flitsende start pakte SL Benfica al nei in minút foarsprong: 1-0. Noch gjin tsien minuten letter rêde Reitsma knap, nadat de bal mei de hakke op de peal skeat. Spitigernôch foar de Drachtster Boys foel in oanfal letter dochs it twadde doelpunt foar de Portugezen: 2-0. Dy skoare hâlde stân oant de rêst, troch wichtige rêdingen fan keepster Reitsma. Nei de rêst wie it wer in flitsende start dêr't Meijer fan de Drachtster Boys wat werom dwaan koene. Mar dat waard beäntwurde mei in doelpunt fan SL Benfica: 3-1. De wedstriid gie fierder yn in moaie striid dy't yn it foardiel fan de Portugezen útpakte. Sy wiene dochs wat 'te grut' foar de froulju út Drachten. SL Benfica wist noch trije kear te skoaren en brocht dêrmei de einstân op 6-1.
It ferlies fan tiisdei betsjut dat de Drachtster Boys tongersdei om 16:00 oere stride sille om it 5e en 6e plak. Ofhinklik fan de útslaggen yn de oare groep, sil dat wêze tsjin Ruslân of Oekraïne. De earste finalist is al bekend: C.D. Futsi Atlético Navalcarnero (Spanje). Sy hawwe beide wedstriden wûn. Woansdei sil de wedstriid tusken Olimpus Roma Italië en SL Benfica útmeitsje wa't de twadde finalist wurde sil.


title: Snits Wyt Swart ûnderút yn Purmerend, ferlies VV Hearrenfean

maintext:
De fuotballers fan Snits Wyt Swart hawwe sneintemiddei yn Purmerend mei 2-1 ferlern fan Purmersteijn. Al nei fjirtjin minuten makke Orij it earste doelpunt foar de thúsploech. Goed tweintich minuten letter ferdûbele Panka de foarsprong fan Purmersteijn: 2-0. Nei rêst begûnen de Snitsers better te fuotbaljen, mei as resultaat de oanslutingstreffer fan Tankink yn de 64ste minút.
Yn de slotfaze fan de wedstriid krigen beide ploegen noch flinke kânsen, mar doelpunten kamen der net mear. Takom wike spilet Snits Wyt Swart in thúswedstriid tsjin SJC út Noordwijk.
VV Hearrenfean
Foar VV Hearrenfean einige de wedstriid tsjin Alphense Boys ek yn mineur. De Feansters ferlearen op eigen fjild fan de besikers út Alphen aan den Rijn: 1-2.


title: Coffeeshop lit minderjierrige binnen en moat tydlik ticht

maintext:
Coffeeshop American oan de Nieuwesteeg yn Ljouwert is nei in oertrêding fan in regel út de Opiumwet sletten. Dit hat boargemaster Ferd Crone tiisdei besletten. Yn de shop kaam de plysje in minderjierrige tsjin en dat is yn striid mei de wet.
De shop moat de doarren foar in perioade fan trije moannen ticht hâlde.


description: De plysje hat tiisdeitemoarn in himpkwekerij oprôle oan de Jentsjemar yn Ljouwert. Der waarden goed 250 planten fûn. Ek waard der yllegaal stroom ôftape. D

title: Himpkwekerij mei 250 planten oprôle yn Ljouwert


title: Bewenners Feansterhiem wiken oan hûs bûn troch stikkene lift

maintext:
Bewenners fan Feansterhiem yn Surhústerfean kinne al twa wiken net óf dreech nei bûten ta, om't de iennichste lift yn it gebou stikken is. Der is wol in trep yn it gebou mei 35 apparteminten, mar it grutste part fan de bewenners op de boppeferdjippingen is te âld of fysyk beheind, om dy feilich te brûken. Stichting Wenningbou Achtkarspelen, dy't eigener is fan Feansterhiem, is op de hichte fan it probleem fan in stikkene printplaat.
De lift soe it ôfrûne wykein reparearre wêze moatte, mar dy planning is wer in oantal dagen útsteld. Underwylst wurde de bewenners hieltyd grimmitiger, om't se oan hûs bûn binne. "Ik wenje hjir al 15 jier en it is net de earste kear dat de lift stikken is. Dizze kear duorret it allinnich wol hiel lang", fertelt ien fan de bewensters. Om de bewenners temjitte te kommen, hat de wenningbou moarns en middeis in boadskippeservice. Ek wurde minsken de trep op of by del holpen.


title: "Seehûneopfangsintra moatte folle minder bisten opnimme"

maintext:
It giet sa goed mei de seehûn dat opfangsintra folle minder bisten opnimme moatte soene. Opfang kin sels negatyf útpakke, bygelyks as seehûnejongen skieden wurde fan de mem, of dat de populaasje sa trochgroeit dat der te min fretten is. Dat seit de Wetenschappelijke Adviescommissie Zeehondenopvang yn in advys oan minister Schouten fan Natuer.
Tsjin it maksimum
De kommisje seit dat de seehûnepopulaasje tsjin in maksimum oan sit en dat der folle minder bisten opfongen wurde moatte as no. Strâne seehûnen meie no opfongen wurde as se twa oeren allinne west ha. Neffens de kommisje moat dat 24 oeren wurde. Ek moatte der seehûnewachters komme. Dat binne trainde professionals dy't as iennigen beslisse meie oft in seehûn nei in opfangsintrum moat of net.
De fiif opfangsintra yn Nederlân hawwe al sein dat se graach belutsen wurde wolle by it ynfieren fan de advizen. Se hawwe in soad ûnderfining en se witte ek in hiel soad oer de stân fan de seehûnepopulaasje.


title: Earste skip yn 5 jier te wetter by Bijlsma yn Warten

maintext:
Foar it earst yn fiif jier is by skipswerf Bijlsma yn Warten wer in skip te wetter litten. It giet om de Merwestroom, in nij wurkskip foar Rykswettersteat.
It is de earste yn in rige fan trije nije skippen foar de Rykstsjinst. Foar de werf soarget dizze grutte opdracht foar in soad wurk.